Мудофаа қуввати тайёрлашга тиш тирноқлари билан ёпишсинлар… « O'zbekiston ERK Demokratik Partiyasi\nМудофаа қуввати тайёрлашга тиш тирноқлари билан ёпишсинлар…\n12 February 2016 - 14:44\nТУРКИСТОН ҚАЙҒУСИ – 9\nВАТАН АҲЛЛАРИГА ДЕГАНЛАРИМ\nТарихнинг айтишича, шу Ватанимиз Ўзбекистон ўлкасини шарқдан, шимолдан чиққан бало селлари қоплаб, неча мартаба ҳароб қилинганлиги маълумдир. Шунинг учун бизнинг илгари порлоқ маданиятимиз вайронликка учраб, наслларимиз ҳам табиий ўсишдан тўхталганлиги кўз олдимизда туради. Чунки бизга чегарадош Хитой халқи сўнгги ҳисоб бўйича етти юз миллионга етган ҳолда биз Туркистон халқи буларга замондош бўлсак ҳам, нега буларнинг юздан бирича бўлиб, шу кунга довур ўн миллионга ета олмадик? Бунинг сабабларини ҳар ёқлама текшириб кўрилганда турлича бўлиб чиқиши кўнгилга келади.\nЛекин ўтган улуғ файласуфларнинг айтишларича ҳамда тарихий тажрибаларнинг кўрсатишича, қайси бир миллат ўз миллий давлатидан ажраб, унинг ҳукумати йўқолар экан, ҳукумат эгаси бўлган келгиндилар ҳисобига йил сайин насллари озайиб бориб, энг сўнггида бутунлай ютилиб кетиши тажрибада кўрилмишдур. Ўз ҳокимиятидан ажради демак инқирозга юз тутди демакдир. Шу сабаблик дунёдаги онглик, маданий миллатлар ўз ҳокимиятларини сақлаш учун неча миллионлаб қурбон беришга тайёрдирлар. Ҳолбуки, ҳар бир миллатга Иймон исломини сақлаш Куръон ҳукмича қандай фарз бўлса, шу ўхшаш ўзлигини ва ўз миллатини сақлаш ундан ҳам фарзроқдир. Чунки пайғамбаримиз саллаллоҳу алайҳи васаллам қайси бир киши ўз отасини ташлаб, бошқа бировнинг боласиман деса ёки бир миллат тили, дини, расм одати бошқача иккинчи бир миллатга ютилса, мана шундай ишга норозилик билдириб, уларга лаънат ўқидилар. Миллий ҳиссини йўқотиб, ўз миллатидан ажраш Қуръон ҳукми бўйича ҳаромдир.\nЕр усти учмоҳи (жаннати) бўлгудек, жаннат каби ноз неъматлик, яйловлари кўп, оқар сувлари мўл, боғ бўстонлик гўзал Ватанимиз Ўзбекистон ўлкаси атрофимиздаги очкўз ганимлар томонидан ҳар вақт ҳужум остида бўлиб турганлиги машҳур тарих китобларида ёзилмишдир. Хозирги кунимиздан 780 йилларча аввал дунёга даҳшат солган ўрта аср йиртқичлари, қуюндек қоплаган Чингиз аскарининг биринчи зарбаси биз Туркистон улусининг устига тушган эди. Ер юзи инсонлари учун яхшилик кутилган йигирманчи асрда чиққан большевикларнинг биринчи навбатдаги оғир зарбаларига яна биз Туркистон мусулмонлари учрадик. Чунки, юқорида айтилганича, бу маданият даврининг тотлиқ емишларидан фойдаланиб, дунё инсонлари ўз ҳуқуқларига бутунлай эга бўлдилар. Ва ҳам бу орқалик илм, маданият, ҳунар-саноат ер юзига тарқалиб, Африка чўлларигача кира бошлади. Бизлардан бошқа ҳар ердаги озу кўп миллатлар эса Ватан босқинчиларидан қутулиб, ўз эрклик миллий ҳукуматларини қуриб олдилар.\nБиз бўлсак, ҳақиқатда болъшевиклар ҳукумати қурилган кундан бошлаб ёлғиз миллий, диний, ватаний ҳақларимиз эмас, балки инсоний ҳуқуқларимиздан ҳам бутунлай ажраган сўнггида эрксиз ҳайвонлар қаторида ишламоққа мажбур бўлдик. Бир миллатнинг ўз ҳуқуқлари бутунлай ўз қўлига топширилмагач, Ўзбекистон оти қоғоз устида ёзилиши билан ёки бошқаларнинг юкини кўтарган, аравасини тортган эшак отлардек бирмунча ўзбек номидаги виждонсиз, қуруқ ҳайкалларни ўз мақсадларини қўлга келтириш учун ўриндиқ устига ўлтиргизиб қўйиш билан у миллат қандай озодликка чиқдик дея олади? Балки, бундай миллатлар шу каби хиёнат пардалари остида бутун ҳиссиётларидан ажраган ҳолда ем бўлиб ютилиб, охири инқироз чуқурига юзтубан йиқилиб ҳалок бўлишлари шубҳасиздир.\nЎтмишдаги Ўзбекистон ўлкасида минг йиллар давом этган мустақил давлатимиздан 1865 йили чор Русиясининг босқинчилиги натижасида ажраган бўлсак ҳам, бошқа ишларимиз ўз қўлимизда эди.\nБунинг устига Бухоро, Хива ҳукуматлари 1920 йил ўрталаригача сақланиб қолмиш эдилар. Бутун шароит қўлларида бўлатуриб, онгсизлик офати, сиёсат кўрлигидан юзларча йиллаб кутилмоқда бўлган бу каби қулай фурсатни бекорга қўлдан чиқардилар. Йўқ эса бу икки ўлка бирлашиб, унинг устига халқ бойлиги ва ер бойлиги қўшилар экан, Ватанимиз Туркистонда миллий ва маданий кучлик бир давлат қуриш қобуси келмиш эди. Бироқ бахтимизга қарши бизда мудофаа қуввати йўқлигидан ўз еримизда ғариб бўлиб, ўз меросимизга эга бўлолмадик.\nЭнди бу ўриндаги мудофаа қуввати нимадан иборат эканлигини ўқувчиларга билдириб ўтишимиз лозим бўлади. Босқинчиларга қарши қўйилган мудофаа қуввати эрса шу ҳозирги замонавий илм-фан, қурол жабдуққа эга бўлишдан бошқа нарса эмасдир. Ялиниб ёлвориб булардан шафқат марҳамат тиламак шайтондан инсоф-тавфиқ умид этмак кабидир. Шунга кўра, Ватан болалари олдимиздаги келажак кунларни эскариб, замонавий илм ўқишга чин кўнгиллари билан киришиб, ҳалол мерос ўз Ватанларини эгаллаш учун мудофаа қуввати тайёрлашга тиш тирноқлари билан ёпишсинлар.\nЯна ўз сўзимизга қайтайлик. Кошғар сафаридан келганим сўнггида марҳум отамиз Шокирхонтўра ҳожи насиҳатларича ёзда деҳқончилик қилиб, қишда тунгонлар аро диний хизматда умр ўтказдим. «Ҳар оқил одам ўз замонасига яхши тушуниши ва шунга қараб иш қилиши керак», деган пайғамбаримиз Муҳаммад алайҳи васалламнинг ҳикматлик сўзларидан илҳомлангач, замонамизда янгидан чиқа бошлаган коммунизм асосларини чуқур текшириб, ҳаммадан илгарироқ унга яхши тушундим. Бу маслак бутун дунё бўйича борлиқ динларга, айниқса ислом динига ўт билан сув, тун билан кун каби қарама-қарши эканлигини аниқ билдим. Шундай бўлса ҳам чин сўзлаб, тўғри тушунишга ўрганганим учун бошланғич даврининг алдов сиёсатларини чин чоғлаб (билиб, ўйлаб, тушуниб), унга ишонмиш эдим.\nШундоқки, тахминан 1921 йили Ульянов Ленин тилидан тубандагилар ёзилмиш эди: «Агар Ўрта Осиё мусулмонлари ўз турмушимиз учун Қуръон ҳукми етарлидур, Қуръон раҳбарлиги остида яшовни истаймиз десалар биз буни, албатта, қабул қилишимиз керак».\nМусулмонларга ёқимлик бундай яхши сўз Ленин тилидан айтилиб, газетада босилганлигидан таъсирланиб, булар ҳақида ўйлаган фикрларим бир оз ўзгара бошлади. Шунинг учун бошқага қарамай, Тўқмоқ жомеъ масжидида ҳар жума энг ози билан минглаб халқ ичида ваъз мажлиси очиб динсизликка қарши кураш бошладим. Юқориги Ленин сўзидан фойдаланмоқчи бўлиб бошлаган бу ишимни 3-4 йил узлуксиз давом этмиш эдим. Бу ишдан кўзлаган мақсадим эса, Иброҳим халилуллоҳни куйдириш учун ёндирилган Намруднинг улуғ оловини ўчирмоқчи бўлиб, тумшуғида сув ташиган қалдирғоч каби, илоҳий қонун деб ўзим ишонган Ислом динига кўнглимдаги садоқатимни билдириш эди. Шунга кўра кўнгилдан чиққан сўз юракка етар дегандай, маним бу диний ваъзларим халқ кўнглига тўлиқ таъсир қилаётганлигини кўргач, темир қўллиқ сиёсий идоралар мени ўзларининг ўнгланмас душмани ҳисобладилар. Ана шу кундан бошлабоқ айтган сўзларим кундан кунга текшириш остиға олинди. Охири 22 йили ГПУ (Главное политическое управление – Бош сиёсий бошқарма, чекистлар идорасининг ўша вақтдаги номи) жаллодлари томонидан қўлга олиниб, ҳозирги Қирғизистон маркази Пишпек шаҳрининг ер ости қамоқхонасида ётдим. Бу каби даҳшатлик ишни биринчи кўриб, бундайин ваҳшийлик ўринга дастлаб кирганлигимдан, бу жойда кўп ётмаган бўлсам ҳам, бу зулм зарбасидан кўнглимнинг ички ташқи ҳиссиёти яхшигина яраланмиш эди. Юқориги Ленин томонидан айтилиб, газетада ёзилган сўзлар бари ёлғон бўлиб, алдов тузоғи эканлиги кейин билинди.


Аччиқ қалампир умрни узайтиради - Darakchi\nАччиқ қалампир умрни узайтиради\nСАЛОМАТЛИК 05.01.2020, 14:55\nТеглар: қалампир, фойдаси\nИталиядаги Ўрта ер денгизи неврология институти олимларининг тадқиқотларида аниқланишича, аччиқ қалампир инсон организми учун жуда фойдали. Талқиқотчилар таъкидлашича ушбу маҳсулот уни тез-тез истеъмол қилувчиларнинг умрини узайтиришга хизмат қилади ва эрта ўлимнинг умумий хавфини 23 фоизга камайтиради. Бу ҳақда Аналитика.нет сайти хабар берди.\nҚалампирнинг ҳимоя хусусияти уни ҳафтасига 3-4 марта истеъмол қилганда юзага чиқади.\nТадқиқотда жами 22 811 нафар киши қатнашди. Уларнинг саломатлиги мутахассислар томонидан саккиз йил мобайнида кузатиб борилди. Мутахассисларнинг таъкидлашича, қизил қалампирни мунтазам истеъмол қилиш (ҳафтасига 3-4 маротаба ёки ундан кўп) юрак хуружи хавфини 40 фоизга қадар камайишига сабаб бўлар экан. Мияда қон айланиши билан боғлиқ ўлим ҳолатлари эса янада камайиши аниқланган. Энг муҳими, қалампир истеъмол қилмоқчи бўлсангиз, у таом танламайди, бу маҳсулотни хоҳлаган таомга қўшиб тановул қилиш мумкин.\nОлимлар қизил, аччиқ қалампирнинг биокимёвий механизмларини аниқлаш мақсадида унинг устида олиб борилаётган тадқиқотларни давом эттиришмоқчи. Аниқланишича, қалампир таркибида мавжуд моддалар ҳужайралар митохондриясига таъсир қилиш орқали зарарли ҳужайралар, гижжа ва саратон таначалари нобуд бўлишига ўз ҳиссасини қўшади.


Самарқанд солиқ бошқармасида ишингиз биринчи қаватда битади - zarnews.uz\nСамарқанд вилояти давлат солиқ бошқармасида ўтказилган матбуот анжумани бошқарма биноси биринчи қаватида ташкил этилган тадбиркорлик субъектларига хизмат кўрсатиш маркази фаолияти билан танишишдан бошланди.\n– Бугун “Солиқчи – тадбиркорга кўмакчи” тамойили асосида иш олиб бориш талаб этилмоқда, – деди бошқарма бошлиғи А.Иноғомов. – Шундан келиб чиқиб, тадбиркорларга сифатли хизмат кўрсатиш учун замонавий ахборот-коммуникация технологиялари билан жиҳозланган марказ фаолияти йўлга қўйилди. Бу ерда 20 нафардан ортиқ ходим тадбиркорлик субъектлари ва жисмоний шахсларга 7 йўналиш бўйича хизмат кўрсатмоқда. Илгари тадбиркор ёки жисмоний шахс бирор бир масала юзасидан бошқармага келиб, муаммосига ечим излаб хонама-хона юришига тўғри келган. Энди бунга ҳожат йўқ. Ҳамма масала шу ернинг ўзида ҳал бўлади. Ҳар бир мурожаат тегишлилиги бўйича масъуллар томонидан кўриб чиқилади. Залда овозли кузатув камералари ўрнатилган ва бу ердаги жараённи бошқарма раҳбарияти кузатиб туриш имконияти яратилган.\nМатбуот анжумани чоғида бошқарма раҳбар ва масъул ходимлари 2020 йилги фаолият ҳамда 2021 йилда солиқ сиёсатида кутилаётган янгилик ва ўзгаришлар ҳақида маълумот берди.\nТеглар: вилоят солиқ бошқармаси Матбуот анжумани\nМаҳалла раислари ўқитилади\nТашаббусли бюджетга фуқаролардан 3600 дан ортиқ таклиф билдирилди\nСамарқандда келгуси 5 йил мактабларни ривожлантиришнинг долзарб беш йиллиги этиб белгиланди\n2022 йилги инвестиция дастури: “Шаффоф қурилиш” тизими соҳани ислоҳ қилишдаги мукаммал ечимми?\nТДАУ Самарқанд филиалида 3 та ихтисослик бўйича таянч докторантлар қабул қилинди


15:44 / 19.04.2017 1487 pdf Ўқиш режими + -\nСаййидимиз Муҳаммад соллаллоҳу алайҳи ва салламнинг қалблари бутун қалблар ичида\n1. Энг яхшиси.\n2. Энг кенглиси.\n3. Энг қувватлиси.\n4. Энг тақводорроғи.\n5. Энг мусаффоси.\n6. Энг мулойими.\n7. Энг меҳр-шавқатлиси эди.\nИмом Аҳмад ва бошқаларнинг муснадида Абдуллоҳ ибн Масъуд розияллоҳу анҳудан ривоят қилинган ҳадисда шундай дейдилар: “Албатта, Аллоҳ таоло бандаларининг қалбларига назар солди. Бандаларининг қалблари орасида Муҳаммад соллаллоҳу алайҳи ва салламнинг қалбларини энг яхши ҳолатда топиб ул зотни танлаб олди ва пайғамбарлик рисолати ила юборди. Кейин яна бандаларининг қалбларига назар солди. Улар орасида Пайғамбар алайҳис салом саҳобаларининг қалбларини энг яхши ҳолатда топди. Кейин уларни Расулуллоҳ динини ҳимоя қилиб курашадиган вазирлари (ёрдамчилари) қилиб қўйди. Мусулмонлар нимани яхши деб билсалар, албатта ўша нарса Аллоҳ таоло наздида ҳам яхшидир. Улар нимани ёмон деб билсалар, албатта ўша нарса Аллоҳ таоло наздида ҳам ёмондир”.\nПайғамбар алайҳис саломнинг муборак қалблари энг покиза ва энг мусаффо қалб эди. Дарҳақиқат, ул зотнинг шарафли кўкслари ёшлик чоғларида ёрилиб, ундан шайтоннинг насибаси олиб ташланган. Бу ҳақда Имом Муслим ва бошқа муҳаддислар Анас ибн Молик розияллоҳу анҳудан ривоят қиладилар: “Расулуллоҳ соллаллоҳу алайҳи ва саллам болалар билан ўйнаётган чоғларида, Жаброил алайҳис салом ул зотнинг олдиларига келиб, ушлайди. Ерга ётқизиб кўксиларини ёради. Кейин юракларини олиб ундан бир лахта қонни чиқаради ва: “Бу сендаги шайтоннинг насибаси”, деб айтади, сўнг уни замзам суви билан олтин тоғорада ювади. Сўнг жойига қайтариб қўяди. Бу ҳолатни кўриб турган болалар шошганча ул зотнинг эмизувчи оналари олдига боришиб: “Муҳаммад қатл этилди”, деб айтишади. Дарҳол улар Пайғамбар алайҳис салом томон югурадилар, кейин ул зотни ранглари ўзгарган ҳолатда топадилар”. Анас розияллоҳу анҳу гапларини давом этиб шундай дейдилар: “Мен Расулуллоҳ соллаллоҳу алайҳи ва салламнинг кўксиларидаги тикилган изларни кўрган эдим”.\nПайғамбар алайҳис саломнинг кўкслари 4 марта ёрилган:\n1. Пайғамбар алайҳис салом ёшлик чоғларида, Ҳалима онамизнинг ҳузурларида бўлганларида содир бўлади.\n2. Пайғамбар алайҳис салом ўн ёшлик чоғларида содир бўлади. Бундаги ҳикмат шуки, ўн ёш таклиф ёши – балоғат ёшига яқин эди. Шу эътибордан У зот одатда кишилар содир етадиган қабиҳ, гуноҳ ишлардан йироқ бўлишлари учун қалблари ёрилиб мусаффо қилинган.\n3. Пайғамбар бўлиш даври – Жаброил алайҳис салом ул зотга ваҳий олиб келганларида. Бу сафар кўкс ёрилишидаги ҳикмат муҳаққиқ олимлар таъкидлаганларидек, Расулуллоҳ соллаллоҳу алайҳи васалламни янада иззат-икром қилиш, қўллаб- қувватлаш ва асосийси У зотни нозил бўлажак ваҳийни энг мусаффо ҳолатда бақувват, мустаҳкам қалб ила қабул қилишларига тайёрлашдир.\n4. Исро кечаси содир бўлган. Бу ҳақда икки саҳиҳ китобларда зикр қилингандир. Бундаги ҳикмат ҳам пешво уламолар таъкидлашларича, ул зот соллаллоҳу алайҳи ва салламни ортиқ даражада ҳурмат қилиш, эъзозлаш, қўллаб-қувватлаш ва асосан Пайғамбар алайҳис саломни Аллоҳ таолонинг ҳузурида туриш, суҳбатлашиш ҳамда Жамол ва Жалол Зотнинг нурлари, асрорлари, тажаллийсини кўришга шай туришлари учун тайёрлашдир.\nҲофиз Қастолоний айтади: “Сўнг яна шуни билишимиз лозимки, Расулуллоҳ соллаллоҳу алайҳи ва саллам кўксларининг ёрилиши, қалбларини чиқарилиши ва ундан бошқа шу каби содир бўлган барча ғайритабиий ишларнинг ҳақиқатини буриб юбормасдан шундайлигича қўйиб имон келтиришимиз вожиб бўлади. Чунки бундай ишларни қилиш барча нарсага қодир бўлган улуғ Зот Аллоҳ таолога нисбатан муҳол эмасдир.\nЯна Қостолоний Суютий раҳматуллоҳи алайҳининг гапларини келтирадилар, у киши айтади: “Ҳозирги замонимизда айрим нодон кишиларнинг шаққус содр (кўкс ёрилиш) воқеасини инкор қилишлари ва бу нарсани маънавий ишга буриб юборишлари, унинг устига бу воқеани айтадиганларни ҳақиқатларни бузиб гапиришга мажбурлашлари очиқ-ойдин илмсизлик, нодонликдандир. Албатта уларнинг бундай иш тутишлари Аллоҳ таоло уларга тавфиқ бермай, ёрдамсиз қолдиргани ва уларнинг фалсафа илмига чуқур шўнғиганлари қолаверса, сийрат-суннат илмининг нозик қирраларидан узоқ бўлганлари натижасида келиб чиққан қўпол хатодир”.\nДарҳақиқат, Аллоҳ таоло Расулуллоҳ соллаллоҳу алайҳи ва салламга сергак, хушёр қалб ато қилган эди. Шу сабабли Пайғамбар алайҳис саломнинг диққат-эътиборлари доимо Аллоҳ таолога қаратилган эди. Ўзларини ҳам қалбларини ҳам ғафлат уйқуси босган эмас. Шунинг учун ҳам уйқуда кўрган тушлари ваҳий турларидан бири саналарди. Шунингдек, саҳиҳ ҳадисларда зикр қилинганидек, У кишининг уйқулари таҳоратларини бузмасди. Саҳиҳи Бухорий ва бошқа китобларда Расулуллоҳ соллаллоҳу алайҳи ва саллам тунни бедор ўтказишлари ҳақидаги ҳадиси шарифда Оиша онамиздан ривоят қилинади: “Бир куни мен: “Ё Расулуллоҳ, витр намозини ўқишингиздан олдин ухлайсизми? деб сўрадим”. Расулуллоҳ: “Эй Оиша, икки кўзим ухлайди. Қалбим уйғоқ туради”, дедилар”.\nИмом Бухорий роҳимаҳуллоҳ Жобир розияллоҳу анҳудан ривоят қилади, у киши: “Пайғамбар алайҳис салом ухлаётган ҳолатларида фаришталар келарди”, дедилар. Имом Термизийнинг Жобир розияллоҳу анҳудан ривоят қилган ҳадисларида шундай дейилган: “Расулуллоҳ соллаллоҳу алайҳи ва саллам бизларнинг олдимизга келдилар-да: “Мен тушимда худди Жаброил алайҳис салом бошим олдида, Микоил алайҳис салом эса оёғим олдида турганларини кўрдим. Уларнинг бири:\n- У ухлаяпти, - деди. Бошқаси эса:\n- Кўзи ухлаяпти, қалби уйғоқ, - деди. Кейин улар:\n- Бу соҳибингизни мисол қилса бўлади, - деб айтишди. Шунда бирлари:\n- Қани, унинг мисолини қилингларчи, - деди. Улар:\n- Унинг мисоли, худди ҳовли қуриб, унда зиёфат қилган кейин (бу зиёфатга) даъватчини юборган кишига ўхшайди. Бас, ким даъватчининг таклифига ижобат қилса, ҳовлига кириб, зиёфатдан ейди. Ким даъватчига ижобат қилмаса, ҳовлига кира олмайди, зиёфатдан ҳам қуруқ қолади, - деб мисол келтиришди. Шунда улар:\n- Энди бу мисолни Муҳаммад тушунмоғи учун изоҳланглар, - деб айтишди. Уларнинг бирлари яна:\n- У ухлаяпти, деди. Бошқаси эса:\n- Кўзи ухлаяпти, қалби уйғоқдир, - деб жавоб берди.\nКейин улар (келтирган мисолларини) қуйидагича изоҳладилар: “Мазкур ҳовли жаннат, даъватчи эса Муҳаммад соллаллоҳу алайҳи ва салламдир. Бас, ким Муҳаммад соллаллоҳу алайҳи ва салламга итоат қилса, дарҳақиқат, Аллоҳ таолога итоат қилибди. Ким Муҳаммад соллаллоҳу алайҳи ва салламга осийлик қилса, дарҳақиқат, Аллоҳ таолога осийлик қилибди”.\nСунани Доримийда қуйидаги ҳадис келтирилади: “Пайғамбар соллаллоҳу алайҳи ва салламнинг олдиларига келиб: “Кўзинг ухласин. Қулоғинг эшитсин. Қалбинг эса англасин”, дейилди. Расулуллоҳ айтадилар: “Икки кўзим ухлади. Икки қулоғим эшитди. Ва қалбим англади”. Кейин менга: “Саййид ҳовли қуриб, унда зиёфат уюштирди. Ва (зиёфатга) даъватчини юборди. Бас, ким даъватчига ижобат қилса, ҳовлига кириб зиёфатдан ейди ва ундан Саййид рози бўлади. Бас, ким даъватчига ижобат қилмаса, ҳовлига кирмайди, зиёфатдан ҳам қуруқ қолади ҳамда унга Саййиднинг ғазаби келади”, деб айтилди. Пайғамбар алайҳис салом: “Аллоҳ таоло саййиддир. Муҳаммад даъватчидир. Ҳовли исломдир. Зиёфат эса жаннатдир”, деб изоҳлаб бердилар”.\n“Муҳаммад соллаллоҳу алайҳи васаллам ал-инсон ал-комил” китобидан Ғиёсиддин Ҳабибуллоҳ таржимаси.\n15:42 / 19.04.2017 2412\n15:45 / 19.04.2017 1656\n3085 15:47 / 19.04.2017\n2061 15:10 / 19.04.2017\n1909 15:02 / 19.04.2017\n4231 15:47 / 19.04.2017


OK LIVE иловаси Россия ва бутун дунёда ишга тушди\n16:00 / 06.07.2016\nФойдаланувчи OK Live хизмати ёрдамида ижтимоий тармоқдаги шахсий профиллар ва гуруҳларга мобил телефон орқали трансляция қилиш имконига эга бўлади. Кўриш давомида фойдаланувчилар шарҳлар қолдирилиши ва “Класс!” қўйиш имкониятига эгалар. Янги трансляциялар тўғрисида фойдаланувчилар янгилик тасмаси ёки хабарнамодан билиб олишади.\nИлова Android- ва iOS-мосламалари учун мавжуд. Илованинг Android платформасида ишловчи мосламаларда тўғридан-тўғри олиб берилаётган видеода махсус фильтрлар ишлатиш имконияти пайдо бўлди. Ушбу имконият яқин орада iOS учун ишланган иловада ҳам пайдо бўлади.\nOK Live видеотрансляцияларни амалга ошириш учун алоҳида илова. Агар фойдаланувчида ижтимоий тармоқда профиль мавжуд бўлмаса, у мобил рақами орқали рўйхатдан ўтиши мумкин. Бу ҳолатда у автоматик тарзда “Одноклассники”да ўз профилига эга бўлади. Ҳозирча барча трансляциялар очиқ ҳолатда ва алоҳида фойдаланувчилар доирасида эфир яратиш мумкин эмас.\nИлова синови 2016-йилнинг апрель ойи охирида бошланди. Июнь ойида эса хизмат Қозоғистон, Арманистон ва Молдова мамлакатларида ишга туширилди.


Энди зерикарли гудок эшитиш ўрнига «Videogudok» томоша қиласиз! - Terabayt.Uz\nUcell алоқа оператори яқинда «Бонуслар мавсуми» акциясини эълон қилган эди. Унинг доирасида теппа-текинга 1 гигабайт интернет, Ўзбекистон бўйича мулоқот учун мингта дақиқа ва мингта SMS олиш мумкин!\nЭнди мазкур компания ўз абонентлари учун янги – «Videogudok» хизматини ишга туширганини эълон қилди. «Videogudok» (Video Ring Back Tone – VRBT) хизмати – бу инновацион кўнгилочар сервис бўлиб, унда ҳар қўнғироқда чақирувчи томон зерикарли гудок ўрнига ўз смартфони экранида чақирилувчи томон ўрнатган видеороликлар томошасидан баҳра олиши мумкин бўлади.\n«Videogudok» хизматига обуна бўлган ҳар бир абонент Android операцион тизимли смартфонларга иловани ҳаволаси бўйича ўрнатиб олиши ва уни фаоллаштириши мумкин. Абонентлар видео юклашни илова орқали бошқаришлари: барча ёки маълум бир абонентлар учун гудокка видео ўрнатишлари мумкин.\nЖуда тез орада яна қуйидаги функциялар ҳам ишга тушади: контактларни «оқ рўйхат»га қўшиш, контактларни «қора рўйхат»га қўшиш орқали блоклаш, видеогудокни муайян вақт ва кунга ўрнатиш, юклашлар тарихини кўриш, видеони таҳрирлаш, хизматга обуна бўлган ва иловани ўрнатган бошқа абонентга видеони ҳадя этиш. Гудокка видеони ўз галереясидан ҳам, иловада таклиф этилган турли сайтлар (масалан, YouTube ва ҳ.к.) видеоконтентидан ҳам юклаш мумкин. Чақирув пайтида видеони овозсиз режимга қўйиш имкони ҳам бор. Шунингдек, қўнғироқ вақтида чақирувчи томон видеони кўчириб олиши ҳам мумкин.\n«Videogudok» хизмати Prepaid ва Postpaid тизимлари абонентлари учун ишлаб чиқилган. Видеогудокни томоша қилиш учун ҳар иккала абонент хизматга обуна бўлишлари, иловани ўрнатишлари ва интернетга уланган бўлишлари лозим.\nМазкур хизмат кунлик обуна асосида амалга оширилади. Хизматни улатиш учун абонентлар исталган бир (ўчириш учун белгиланган «СТОП», «STOP» калит сўзларидан ташқари) сўзни хизматнинг 8090 қисқа рақамига SMS-хабар орқали юборишлари лозим. Фаоллаштириш сўровига жавобан абонентга рўйхатдан ўтганлигини тасдиқловчи, шунингдек хизмат ҳақида, унинг нархи ва обунани бекор қилиш шартлари тўғрисида батафсил маълумот берувчи SMS-билдиришнома келади.\nБиринчи уланишда барча абонентлар хизматдан 3 (уч) кун бепул фойдаланиш имконига эга бўладилар. Кейинги кунлари кунлик обуна асосида абонент ҳисобидан ҳар куни 842 сўм миқдорида абонент тўлови ечилади. Обуна учун тўлов то абонент хизматга обунани бекор қилгунича, ёки хизмат тўхтатилгунича ечиб олинади.\n«Videogudok» хизмати ўчириш учун «СТОП» ёки «STOP» сўзини 8090 сервис рақамига SMS-хабар орқали юбориш лозим. Бу борадаги батафсил маълумотларни ушбу ҳавола орқали Ucell сайтидан олишингиз мумкин.\n#Ucell #мобил алоқа оператори #мобиль оператор #операторлар #Ўзбекистон


18.05.2015 14:18 Ватан ҳимояси – муқаддас бурч\nЎзбекистон Республикаси Мудофаа вазирлигининг Маънавият ва маърифат марказида “Намунали ҳарбий оила” республика кўрик-танловининг якуний босқичи бўлиб ўтди.\nПрезидентимиз раҳнамолигида оила институтини мустаҳкамлаш ва баркамол авлодни тарбиялаш, она ва бола саломатлигини муҳофаза қилиш, ёш оилаларни ҳар томонлама қўллаб-қувватлаш борасида кенг кўламли ишлар амалга оширилмоқда. Ушбу жараёнда ҳарбий хизматчилар ва уларнинг оила аъзоларини ижтимоий ҳимоя қилиш муҳим ўрин тутади. “Намунали ҳарбий оила” кўрик-танловининг мақсади ҳам Ватан ҳимоячилари оилаларини ҳар томонлама қўллаб-қувватлашдан иборат.\n– Танловда саралаш босқичларида ғолиб бўлган етти оила иштирок этди, – дейди Ўзбекистон Республикасида хизмат кўрсатган маданият ходими, “Намунали ҳарбий оила” республика кўрик-танлови ҳакамлар ҳайъати аъзоси Ш.Маҳбубов. – Иштирокчилар ҳар томонлама пухта тайёргарлик ва ижодий салоҳиятга эга экани, аҳиллигини намойиш этди. Айниқса, жажжи иштирокчилар барчада ёрқин таассурот қолдирди.\nОилалар тўрт шарт бўйича баҳслашди. Қўшиқ ижро этиб, шеърлар ўқиди, оиланинг жамиятимиз ва фарзанд тарбиясидаги ўрнига бағишланган саҳна кўринишларини намойиш этди. Шунингдек, миллий урф-одат ва анъаналаримиз, буюк аждодларимиз мероси, оила ҳуқуқи бўйича билимини ҳам синовдан ўтказди.\nТанлов натижаларига кўра, Шимоли-ғарбий ҳарбий округдан кичик сержант Ҳаким Айтеков оиласи ғолиб деб топилди. Шарқий ҳарбий округдан майор Нуриддин Юсупов оиласи иккинчи ва Марказий ҳарбий округдан сержант Музаффар Нуруллаев оиласи учинчи ўринни эгаллади.\n– Президентимиз раҳнамолигида биз, ҳарбийлар ва оила аъзоларимиз учун яратилаётган шароит ва имкониятлардан барчамиз миннатдормиз, – дейди танлов ғолиби, кичик сержант Ҳ.Айтеков. – Ушбу танловда иштирок этиш оилам учун жуда қизиқарли ва фойдали бўлди. Унда ғолиб бўлганимиздан хурсандмиз.


Samsung’нинг «масхаравий» сериали: у Galaxy Note 9 рекламасида ҳам Apple ва iPhone X устидан кулмоқда - Terabayt.Uz\nSamsung’нинг «масхаравий» сериали: у Galaxy Note 9 рекламасида ҳам Apple ва iPhone X устидан кулмоқда\nЖанубий кореялик гигантнинг ўз реклама роликларида Apple устидан кулишни «санъат даражасига олиб чиққан»идан хабарингиз бор. Куни кеча тақдим этилган фаблетнинг реклама роликларида ҳам шу ғалати анъана давом этаётир.\nЎҚИНГ: Бунақаси бўлмаган: Samsung энди Apple ва iPhone’ни «сериал тарзида» масхара қилишга ўтди! (+3 та видео)\nSamsung энди Galaxy Note 9 фаблетининг иккита реклама ролигини чиқарди – уларда ҳам iPhone камчиликлари ҳамда умуман Apple майна қилинган. «Масхаравий сериал»нинг навбатдаги қисмларида ҳам ҳув ўша илк лавҳадаги йигит – Apple Store маслаҳатчиси (уларни «Genius», яъни «Даҳолар» деб аташади) бош ролда намоён бўлади.\nЯнги реклама лавҳаларидан биринчиси «Ingenius: Power» деб номланади ва унда Galaxy Note 9 ҳамда iPhone X’дан қай бири кучлироқ эканлиги ҳақида мижоз ва Apple ходими орасида баҳс кетади. Мана, уни бирга томоша қиламиз:\nГарчи Samsung бу борада рақибининг устидан кулаётган бўлса-да, аслида Galaxy Note 9 самарадорлик синовида купертинолик рақибига енгилган.\nЎҚИНГ: ТЕСТ: Samsung’нинг энг қиммат, энг зўр флагмани iPhone X ва OnePlus 6’гаям бас келолмади!\nИккинчи видеоролик эса «Ingenius: Pen» деб аталиб, унда Apple Pencil ҳамда Galaxy Note 9 жамланмасидаги S-pen орасидаги фарқ хусусида сўз боради. Мижоз бу икки маҳсулотнинг фарқини сўраганида, «даҳо» – Apple ходими: «Apple Pencil фақат iPad’да ишлайди», деб жавоб беради ва чиндан ҳам шундай.\nУмуман олганда, бу реклама роликлари айни кунларда смартфон харидорларини ўйлантираётган асосий саволларга ойдинлик киритади. Аммо Samsung кейинги пайтларда Apple’ни майна қилишга жиддий киришгани қизиқ. Шу кунгача «масхаравий сериал»нинг тўққизта қисми интернет юзини кўрди. Samsung буни ҳали давом эттирадиган кўринади, уларни бирга кузатамиз – биздан узоқлашманг.\nЎҚИНГ: Samsung ва Apple орасидаги реклама жанги: «Масхаравий сериал»нинг янги қисмлари! (+3та видео)\n#Apple #Samsung #Android смартфон #хабарлар #Samsung Galaxy Note 9 #Apple iPhone X


ХТБ ҳамдарлик бирдиради | SAMARQAND SHAHAR XALQ TA’LIMI BO'LIMI\nХТБ ҳамдарлик бирдиради\nИжтимоий тармоқларда ёритилган “Самарқандлик ўқитувчи 15 киши томонидан калтакланиши оқибатида вафот этди” хабари юзасидан шуни маълум қиламизки, марҳум ўқитувчи И.М. Самарқанд шаҳар халқ таълими бўлими тасарруфидаги 42-умумий ўрта таълим мактабида 2018 йилнинг 3 сентябридан буён ишлаб келган. У тарих фани бўйича рус синфларига дарс бериб, жорий йилнинг 14 октябридан бошлаб мактабга келмаган.\nСамарқанд шаҳар халқ таълими бўлими ҳамда мактаб маъмурияти ўқитувчи И.М. билан содир бўлган аянчли ҳолатдан чуқур қайғуда. Барча самарқандлик педагог ходимлар номидан унинг яқинларига ҳамдардлик билдиради.


“Нима қилдик ватан учун?” ёҳуд “Биз ёшлар гиёҳвандлик ва терроризмга қаршимиз” » Кизилтепа тумани хокимлиги\nКизилтепа / Янгиликлар / “Нима қилдик ватан учун?” ёҳуд “Биз ёшлар гиёҳвандлик ва терроризмга қаршимиз”\nЖорий йилнинг 22 август куни Қизилтепа туманида Ўзбекистон Республикаси давлат мустақиллигининг 24 йиллиги муносабати билан "Нима қилдик ватан учун?” ёҳуд "Биз ёшлар гиёҳвандлик ва терроризмга қаршимиз” шиори остида ёшлар фестивали ташкил этилди.\nТашкил этилган фестивал доирасида "Нафосат” маданият саройида "Ижодим сен учун бахшида, Ватан!” номли маданий-маърифий тадбир, Ванғози ҚФЙда "Ҳурмат ва иззат ила” мавзуйида маҳалла фаоллари, истедодли ёшлар билан учрашувлар, истироҳат боғида "Ёш иқтидорлар кўргазмаси” номли ёш ҳунармандлар ва рассомларнинг ижод намуналаридан иборат кўргазма ҳамда маданий тадбирлар ташкил этилди. Ушбу тадбирларда ёш, умидли хонандалардан "Ниҳол" мукофоти совридори Умид Шахобов, Сардор Мамадалиев, Шоира Отабековалар ҳамда шоир ва ёзувчилар иштирок этдилар.


Қонунлар исканжасидаги Ўзбек журналистларининг ахлоқ кодекси ишлаб чиқилмоқда - BBC News O'zbek\nҚонунлар исканжасидаги Ўзбек журналистларининг ахлоқ кодекси ишлаб чиқилмоқда\nImage caption Ушбу ҳужжат журналистларнинг масъулиятини янада ошириши мумкин\nТошкентда Ўзбекистон журналистларининг одоб-ахлоқ меъёрлари профессионал кодекси лойиҳасининг тақдимоти бўлиб ўтган. Кузатувчилар барча хатти-ҳаракати қонунчилик билан тартибга солинган Ўзбекистон журналистлари учун аҳлоқ кодексига ҳожат йўқлигини таъкидлашади.\n“Халқ сўзи” газетасининг маълум қилишича, тадбир иштирокчилари мазкур лойиҳа юзасидан ўз таклиф ва тавсияларини айтишган.\nДавра суҳбати Ўзбекистон мустақил босма оммавий ахборот воситалари ва ахборот агентликларини қўллаб-қувватлаш ва ривожлантириш Жамоат фонди томонидан ташкил қилинган.\nАҳлоқ кодекси журналистларнинг ахборот тарқатишдаги масъулиятини янад ошириши мумкинлиги тахмин қилинмоқда.\nСўз эркинлиги чекланган Ўзбекистонда журналистларнинг ҳатти ҳаракатлари қатъий қонунлар остида мувофиқлаштирилади ва назорат қилинади.\nИжтимоий тармоқ иштирокчилари журналистлар аҳлоқ кодекси лойиҳасининг ишлаб чиқилгани тўғрисидаги хабарга фикр билдирган.\nЎзбекзабон твиттер иштирокчиларидан бири Ўзбекистон журналистларининг аҳлоқ кодекси мақсадга мувофиқ эмаслигини ёзган.\n“Негаки, этика кодекси қонун билан тартибга солинмайдиган соҳаларда керак бўлади. Ғарбда ОАВ ҳақида қонун йўқ, шунинг этика кодекси керак. Ўзбекистонда журналистларнинг барча хатти-ҳаракатлари қонунчилик билан тартибга солинган. Акса урса ҳам қонун бўйича акса уради”, - дейди твиттер фойдаланувчиси.\nПойтахтдаги газеталарнинг бирида бўлим бошлиғи бўлиб ишловчи журналист Ўзбекистондаги сўз эркинлигини Шимолий Корея билан тенглаштиради.\n“Ўзи мўъмин-қобил журналистлар бўлсак, ҳаттоки эркинлик бўйича Шимолий Корея,Туркманистон билан бир қаторда турсак ҳам миқ этмасак, яна қоидаларми”, - ўз ҳайратини билдиради журналист.\nЎзбекистон сўз эркинлигини чекловчи мамлакатлар қаторида олдинги ўринларни эгаллаб келмоқда.\nҲукумат нуқтаи назарига қарши фикр билдирувчи журналистлар таъқиб остига олинади ёки турли сабаблар билан қамоққа ташланади.\nЖурналистларнинг фаолияти эса турли қонунлар ва қонун ости актлар билан тартибга солинади. Ўзбекистонда расман цензура йўқ эканлиги айтилса-да, журналистлар ҳар қадамда цензурага дуч келиши таъкидланади.


Электрон меҳнат дафтарчалари жорий этилиши бошланди » Muzlik.uz - O‘zbekiston yangiliklari\n2020 йил 1 январдан янги меҳнат шартномаларини, шунингдек амалдагиларига ўзгартириш киритиш ва тугатишни ЯММТ (ягона миллий меҳнат тизими) идоралараро дастурий-аппарат комплексида мажбурий рўйхатдан ўтказиш жорий этилиши бошланди. Бу ҳақда Тошкент шаҳар ҳокимлиги матбуот хизмати хабар берди . «Ягона миллий меҳнат тизими» идоралараро дастурий-аппарат комплекси (ЯММТ) билан ишлаш механизми Вазирлар Маҳкамасининг йилда 5 декабрдаги қарорида белгиланган. Ўзбекистон Республикаси Президентнинг 2019 йил 31 октябрдаги қарорига асосан эса 2020 йил 1 январдан янги меҳнат шартномаларини, шунингдек амалдагиларига ўзгартириш киритиш ва тугатишни ЯММТда мажбурий рўйхатдан ўтказиш жорий этилиши белгиланган. Қарорга кўра, ишлаётган ходимларнинг меҳнат шартномаларини 2020 йилнинг 1 сентябрга қадар ЯММТда рўйхатдан ўтказиш лозим. Бундан ташқари, жорий йилнинг 1 январидан бошлаб электрон меҳнат дафтарчаси жорий этилади. У меҳнат шартномаларини рўйхатдан ўтказиш ва уларга маълумотларни киритишда ЯММТда автоматик тарзда шаклланади. "Газета.uz"да реклама Меҳнат муносабатларини ЯММТда рўйхатдан ўтказиш мулкчилик шакли ва идоравий мансублигидан қатъи назар барча иш берувчилар, шу жумладан, алоҳида таркибий тузилмалар, хусусий корхоналар ва якка тартибдаги тадбиркорлар учун мажбурийдир. ЯММТни бошқариш дирекцияси тизимнинг оператори ҳисобланади. У тизимнинг ишлашини, ундан фойдаланишни таъминлайди, шунингдек ташкилий-техник жиҳатларини тартибга солади.


Мадуро мухолифлардан иборат парламент ваколати муддатини 5 йилдан 60 кунгача тушириш ҳақида ўйламоқда\nВенесуэла президенти Николас Мадуро мамлакат парламенти ваколати муддатини камайтириш эҳтимоли ҳақида маълум қилди. Бу ҳақда Рейтер агентлиги хабар тарқатган.\nҚайд этиш керакки, парламентнинг янги таркиби асосан мухолифлардан иборат ва улар аллақачон Мадуронинг истеъфоси бўйича референдум ўтказиш ташаббуси билан чиқишган.\nВенесуэладаги маҳбусларни озодликка чиқариш ҳақидаги қонун лойиҳасига қарши ўтказилган намойиш вақтида фаоллардан бири, юрист Эрманн Эскарра президентга парламент ваколати муддатини 5 йилдан 60 кунгача қисқартиришни таклиф этган.\n"Агар мен бу восита давлат тўнтарилишидан сақлаб қоладиган бўлса ва халқ мени қўллаб-қувватласа, мен ундан фойдаланаман", деган президент.\nУ бу вариантни жиддий ўйлаб кўраётгани ҳақида айтган.\nВенесуэлада ҳукуматнинг қонун чиқарувчи ва ижро этувчи тармоқлари ўртасидаги низолар январда — парламентда сайлов якунларига кўра, кўпчилик ўрнини мухолифат кучлари эгаллаганидан сўнг юзага келган эди.\nПарламент 10 март куни президент Николас Мадуронинг истеъфоси бўйича референдум ўтказиш ҳақидаги қонун лойиҳасини биринчи ўқишдаёқ маъқуллаганди.


«Diyor24.uz “сайтига Сурхондарё вилояти Термиз туманида яшовчи фуқаро Наргиза Ҳасанова савол билан мурожаат қилди. Унда шундай дейилади:\n– Ёшим 25 да, исмим Наргиза, бир нафар фарзандим бор, турмуш ўртоғим билан қонуний никоҳимиз бекор бўлмаган бўлсада, ўртадаги келишмовчиликлар сабабли анчадан бери у билан бирга яшамаймиз. Турмуш ўртоғим фарзандимга ҳеч қандай моддий ёрдам бермайди, алимент тўламайди, аммо у болани мендан олиб кетишга ҳаракат қилаяпти, болага алимент тўламаса ҳам унинг бола билан кўришиб туришга ҳаққи борми ?\nБу саволга Фуқаролик ишлари бўйича Термиз туманлараро суди судьяси Зариф Хўжамуротов жавоб берди:\n– Оила кодексининг 66-моддасига кўра, бола отаси, онаси, бобоси, бувиси, ака-укалари, опа-сингиллари ва бошқа қариндошлари билан кўришиш ҳуқуқига эга. Ота-онасининг никоҳдан ажралиши, никоҳнинг ҳақиқий эмас деб топилиши ёки ота-онанинг бошқа-бошқа яшаши боланинг ҳуқуқларига таъсир қилмайди.\nОта ва она алоҳида яшаган ҳолда бола уларнинг ҳар бири билан кўришиш ҳуқуқига эга. Ота-она турли давлатларда яшаган тақдирда ҳам бола улар билан кўришиш ҳуқуқига эга.\nМазкур кодекснинг 96-моддасига кўра, ота-она вояга етмаган болаларига таъминот бериши шарт.\nАгар турмуш ўртоғингиз фарзандингизга алимент тўламаётган бўлса, Сиз алимент ундириш тўғрисида ўзингиз яшаб турган фуқаролик ишлари бўйича судга ариза билан мурожаат қилишингиз мумкин бўлади.\nСурхондарё вилояти умумюрисдикция судининг жамоатчилик ва ОАВ билан алоқалар бўйича бош консультанти Нилуфар Тўраева тайёрлади.\nPrevious PostБиринчи навбатда хавф гуруҳига кирувчи фуқаролар эмланади\nNext PostМОЛ-МУЛКЛАР НЕГА ХАТЛАНМОҚДА?\nDiyor24 May 31, 2020\nDiyor24 Yanvar 31, 2021\nDiyor24 Yanvar 12, 2021\nСурхондарёда блогерларга нисбатан ҳужум бошлангани ростми?


Нур томон йӯл--863 - Parstoday\nНур томон йӯл--863\nоктябр 19, 2019 18:36 Asia/Tashkent\n«Ғофир" муборак сураси 26-28-ояти карималарининг шарҳи.\nДастлаб “Ғофир” муборак сураси 26- ояти каримасининг тиловатига қулоқ тутамиз:\nوَقَالَ فِرْعَوْنُ ذَرُونِي أَقْتُلْ مُوسَىٰ وَلْيَدْعُ رَبَّهُ ۖ إِنِّي أَخَافُ أَن يُبَدِّلَ دِينَكُمْ أَوْ أَن يُظْهِرَ فِي الْأَرْضِ الْفَسَادَ ﴿٢٦﴾\nБу ояти карима қуйидагича таржима қилинган:\nФиръавн: «Мени қўйинглар, Мусони ўлдирай. Майли, Роббига дуо қилсин. Албатта, мен унинг динингизни алмаштиришидан ва ер юзида фасод чиқаришидан қўрқмоқдаман», деди. (Мантиқ билан муваффақиятга эриша олмаган, Пайғамбарни сеҳргар, каззоб, деб ҳам бирор наф топмаган золим подшоҳ энди куч ишлатишга ўтди. Туғёнга кетган ҳукмдор ўз тахтидан ажраб қолишдан қўрқиб, ҳар қандай пасткашликка тайёр эканини кўрсатди. Ҳақ йўлга даъват қилувчини ўлдиришда Аллоҳни ҳам эътиборга олмаслигини билдирди. Роббига дуо қилса, қилаверсин, мен барибир уни ўлдираман, деди. Шу билан бирга, энг қизиғи, динни ҳимоя этаётган қилиб кўрсатди ўзини. Ер юзида бузуқилик бўлмаслиги учун курашяпман, деб иддио қилди.) (26)\nОяти каримада буюрилади: муъжиза ва далилларга асосланган ҳазрат Мусонинг даъватига жавобан кибр-ғурурга берилган Фиръавн сарой аҳлига қарата деди: Мусони ӯз ҳолига қӯйиб-қӯйсак, одамларни ҳукуматимизга қарши ғалаёнга бошлайди, одамларнинг динини ӯзгартириб, жамиятни фисқ-фасодга етаклайди.\nФиръавн Мусо алайҳиссаломни қатл қилиш учун иккита далил келтиради. У дейди: динларингни ӯзгартиришидан ёхуд ер юзида фисқ-фасодни ошкора жорий қилишидан қӯрқаман. Мен сукут сақласам, Мусонинг дини Миср халқининг қалбига илдиз отади. Бутпарастлик ӯрнини Мусонинг яктопарастлик дини эгаллаб олади. Шу сабабли зудлик билан уни қатл қилиш лозим.\nАлбатта, Фиръавн назаридан одамларни қулликда сақлаб турувчи бутпарастлик дини тӯғри дин ҳисобланарди. Фисқ–фасод деганда эса у халойиқнинг ӯз ҳақини талаб қилиб, ҳукуматга қарши чиқишини тушунади.\nТарихдан маълумки, золим ва мустабидлар ӯз жиноятларини хаспӯшлаш учун ана шундай усуллардан маккорлик билан фойдаланишган.\nФиръавн дарборидаги айрим амалдорлар ҳукмдорнинг бу қарорига рози эмасдилар. Улар халқ орасида катта обру-эътиборга эга бӯлган Мусо алайҳиссаломни ӯлдириш элнинг ғазабига, ҳатто кенг қамровли қӯзғолоннинг вужудга келишига сабаб бӯлишини яхши билишарди.\nБу ояти каримадан қуйидагиларни ӯрганамиз:\nФиръавний золим ҳукуматларнинг асосий мантиғи ҳақ пешволарини орадан кӯтаришдан иборат.\nМустабид ҳукмдорлар мавжуд режимни сақлаб қолишни ҳаётий вазифа деб билганлари сабабли ҳар қандай ислоҳталаблик ҳаракатини жамиятда фисқ-фужурни вужудга келтириш ҳамда жамиятнинг тинч-тотувлигига рахна солиш дея баҳолашади.\nМустабид тузумлардаги нисбий осойишталик куч билан ислоҳотчиларнинг нафасини бӯғиб туриш эвазига қӯлга киритилади. Бу осойишталик ақида ва сӯз эркинлиги асосидаги ҳақиқий осойишталик эмас.\nЭнди “Ғофир” муборак сураси 27-ояти каримасининг тиловатига қулоқ тутамиз:\nوَقَالَ مُوسَىٰ إِنِّي عُذْتُ بِرَبِّي وَرَبِّكُم مِّن كُلِّ مُتَكَبِّرٍ لَّا يُؤْمِنُ بِيَوْمِ الْحِسَابِ ﴿٢٧﴾\nМусо: «Албатта, мен Роббим ва Роббингиз бўлган зотдан ҳисоб кунига иймон келтирмайдиган ҳар бир мутакаббирдан паноҳ сўрайман», деди. (27)\nФиръавн томонидан қатл қилиш билан таҳдид қилинган ҳазрат Мӯсо босиқ ҳолда жавоб берди: Менинг пушту паноҳим мен ва сизларнинг парвардигорингиздир. У ижозат бермагунча сиз менга ҳеч қандай зарар етказолмайсиз. Мени дунёга келган пайтимдаёқ ӯлдирмоқчи эдингиз. Аммо Худонинг буйруғи билан онам мени бир қуттига солиб, Нил дарёсига оқизди. Худонинг амри билан сиз мени сувдан олиб, ӯз уйингизда парвариш қилдингиз.\nБугун ҳам ӯша Худо менинг ҳимоячимдир. У мени сизнинг жабрингиздан қутқаради, деган умиддаман. Аммо У агар бу йӯлда шаҳид бӯлишимни ирода қилса, унинг йӯлидан жон беришга тайёрман. Хулоса, мен ӯзимни Худога топширганман ва биламан: унинг истаган нарсаси амалга ошади, сизнинг истаганингиз эмас.\nДушманнинг таҳдидларидан чӯчимасдан Аллоҳдан паноҳ излаш лозим. Зеро, барча ишларимиз унинг томонидан бошқарилади. Унинг қудратидан устун келадиган қудратнинг йӯқлигига ишонч ҳосил қилишимиз керак.\nКибр-ғурур фиръавний хислатдир.\nҲаққа нисбатан кибр-ғурур қилиш эса Худо ва қиёмат кунига иймон келтирмасликка сабаб бӯлади.\nЭнди “Ғофир” муборак сураси 28-ояти каримасининг тиловатига қулоқ тутамиз:\nوَقَالَ رَجُلٌ مُّؤْمِنٌ مِّنْ آلِ فِرْعَوْنَ يَكْتُمُ إِيمَانَهُ أَتَقْتُلُونَ رَجُلًا أَن يَقُولَ رَبِّيَ اللَّـهُ وَقَدْ جَاءَكُم بِالْبَيِّنَاتِ مِن رَّبِّكُمْ ۖ وَإِن يَكُ كَاذِبًا فَعَلَيْهِ كَذِبُهُ ۖ وَإِن يَكُ صَادِقًا يُصِبْكُم بَعْضُ الَّذِي يَعِدُكُمْ ۖ إِنَّ اللَّـهَ لَا يَهْدِي مَنْ هُوَ مُسْرِفٌ كَذَّابٌ ﴿٢٨﴾\nФиръавн аҳлидан бўлган, иймонини беркитиб юрадиган бир мўмин киши: «Бир одамни, Аллоҳ Роббимдир, дегани учун ўлдирасизларми?! Ҳолбуки, у сизга Роббингиздан очиқ-ойдин ҳужжатлар ила келмишдир. Агар у ёлғончи бўлса, ёлғони ўзига зарар. Агар ростгўй бўлса, унда у ваъда қилаётган баъзи мусибатлар сизга етади. Албатта, Аллоҳ исрофчи ва каззоб бўлган шахсни ҳидоят қилмас (28)\nФиръавн аъёнлари орасида ҳазрат Мусо алайҳиссаломга иймон келтирган, аммо бу ишини махфий тутадиган бир киши бор эди. У Мусонинг ҳаёти хавф остида эканлигини сезгач, уни ҳимоя қилиш мақсадида Фиръавнга деди: Мусо менинг худойим барча оламнинг худоси. Дунёнинг барча ишларини У тадбир қилади. Худо мени одамларни даъват қилиш учун пайғамбар сифатида юборган ва бунинг исботи сифатида менга муъжизалар берган, дея иддао қилади. Шу сабабли унинг даъволарини яхшилаб ӯйлаб кӯриш керак.\nМусо ё рост айтади, ёки ёлғончидир. Текшириб кӯриш керак. Ёлғончи бӯлса, найранглари фош бӯлиб, одамлар орасида шарманда бӯлади. Аммо гаплари рост бӯлса-чи, унда Илоҳий азоб ҳақидаги ваъдалари амалга ошиб, бизни нобуд айлаши мумкин. Шу сабабли уни шошилинч ӯлдириш соғлом ақлга тӯғри келмайди.\nМусо алайҳиссалом Фиръавн хавфидан нажот беришини сӯраб Худога илтижо қилди. Худо Фиръавн аъёнларидан бирини унга кӯмаклашишга масъул айлади.\nБаъзида хавф-хатарнинг олдини олиш учун ақл-тафаккур ила тадбир юритиш лозим.\nМухолифлар билан суҳбатлашганда таассубга берилиб, бизнинг йӯлимиз тӯғри, сизники –хато, дея якравлик қилмасдан, фаҳм-фаросат билан гапириш керак.\nНур томон йӯл -- 901\nНур томон йӯл -- 900\nНур томон йӯл -- 899\n29 СОНИЯЛАР ОЛДИН\nРоссия Ўзбекистоннинг мунтазам авиақатновларни тиклаш бўйича таклифини рад этди -ми?\nЎзбекистонда коронавирусга чалинганлар сони 51 640 кишига етди /800 дан ортиқ инсонлар оғир аҳволда/\nЭронда бир суткада коронавирусга чалинган 3 мингдан ортиқ беморлар аниқланди /183 киши вафот этди/\nҒарбий Осиёда хавфсизлик ва зўравонлик Америка сиёсатининг натижасидир\nЕвропа учлиги Хавфсизлик Кенагишига мактуб ёзиб, Америка иддаосини рад этди\nМуқаддас Мудофаада қадриятларнинг тажассуми - 1\nТрамп 200 минг АҚШликнинг ўлимига сабабчидир\nJozef Borrell ҳам АҚШнинг Эронга қарши санкцияларни қайтариш даъвосига муносабат билдирди


Суиқасддан 3 йил ўтиб: Махсус хизматлар Довудхонни ўчиришга уринмоқда\nШвециядан бошпана олган ўзбекистонлик таниқли имом Обидхон қори Назаровга нисбатан суиқасд уюштирилганига 22 февраль куни роппа-роса 3 йил тўлди.\nНазаров Швециянинг Стромсунд шаҳарчасидаги ўз уйи йўлагида номаълум қуролли шахс томонидан отиб кетилган эди.\nЎша кезда бошидан ўқ еган уламо ҳануз шифохонада қолмоқда ва шу кунга қадар олинган муҳим янгилик – Обид қорининг тилга кирганидир.\nБу ҳақда бир неча кун аввал уламонинг шогирдларига таяниб хабар берган эдик. Аммо, суиқасдга 3 йил тўлган санада уламонинг ўғли Довудхон жонли мулоқотда иштирок этди ва тингловчилардан йиғилган қатор саволларга жавоб берди.\nДовудхон: Отамнинг соғлиги тўлиқ тикланишига ишонч бор\nДовудхон Обидхон ўғли шу кунда деярли ҳар куни отасининг ёнида ва шифокорлар маълум муддат ўтгач, уламонинг соғлиги тўлиқ тикланишига ишонч билдирмоқда:\n- Отам нафақат "ҳа" ёки "йўқ", деб гапираяптилар, балки бундан кўра кенгроқ мулоқот қилаяптилар. Аввалига шифокорлар отамизнинг ҳаётда қолишига ҳам шубҳа билан қараган эдилар. Аммо, кундан-кунга яхшиланаётганини кўриб, соғлиги тўлиқ тикланишига ишонишаяпти энди, - дейди Довудхон.\nЯъни, унинг сўзлари мазмунидан Обидхон қорининг бошига теккан ўқ жароҳатлари битган ва у кишнинг жисмоний-руҳий ҳолатига етган шикаст ҳам тўлиқ бартараф этилишига шифокорлар ишонч билдира бошлаган. Аммо, бунга қанча вақт кетиши номаълум.\nДовудхон: Махсус хизматлар менга ҳам таҳдид қилди\n- Айнан қайси шаклда, қачон ва ким орқали эканини айтмоқчи эмасман. Лекин, ўтган йили сизнинг радиода, кейин бошқа халқаро ахборот воситалари, масалан, Al-Jazeera каналида ҳукуматнинг отамизга қарши қилмишларини қоралаб чиқиш қилганимдан кейин шунақа таҳдидлар бўлди. Яқинларим орқали "отасининг кунини унинг ҳам бошига солишимиз мумкин", деган таҳдидлар бўлди. Аммо, биз отамизнинг ҳимояси учун ҳамиша ҳаракат қиламиз, - дейди Довудхон.\nДовудхон яқинлари орқали билдирилган бу таҳдидлардан Швеция махсус хизматларини хабардор қилгани, айни пайтда ўзи ва отаси кучайтирилган тартибда қўриқланаётганини айтмоқда.\nДовудхонаг кўра, Обидхон қори ҳаётига таҳдид кўлами ҳануз баланд, деб ҳисоблаган швед махсус хизматлари имомнинг манзили, соғлигига оид маълумотларни сир сақлашни талаб қилмоқда, хусусан, у кишининг фотосурати ва видеоси олинишига ҳам рухсат бермай келмоқда.\nМ.Ширинов: Ҳукумат Обид қори акамизнинг қайтишига йўл берсин!\nШвецияда яшаётган ўзбекистонлик диндор - ҳадишунослик фанлари доктори, исломшунос олим Муҳиддин Ширинов Ўзбекистон ҳукумати диндорлар билан муроса қилиши шарт, деган фикрда.\n- Обидхон қори, ёдингизга бўлса, Тошкентдаги масжид учун ҳам охирига қадар қонуний йўл билан курашганлар. У киши Ўзбекистон қонунлари, Конституцияси йўли билан диний эркинлик учун курашаш тарафдори бўлган диндорлардандир. Ўзбекистон ҳукумати, худди Муҳаммад Содиқ Муҳаммад Юсуфга берилгани каби, Обидхон қори акамиздек кишилар билан ҳам муроса қилиб, уларнинг Ўзбекистонга қайтишига йўл бериб, уларга диний эркинлик бериш йўли билангина ўзларини катта бир бошоғриқдан, келиши мумкин бўлган бошқа муаммолардан қутқарган бўларди. Шу маънода, агар бу суиқасдни қори акамизга ўзлари уюштирган бўлса, ҳукумат катта хатога йўл қўйди, - дейди Муҳиддин Ширинов.\nИ.Ёқубов: Обид қорига суиқасд пухта ўйланган\nЛондонда яшаётган ўзбекистонлик муҳожир - Ўзбекистон МХХнинг собиқ жосуси Икром Ёқубов орадан уч йил ўтиб ҳам ижросичи топилмаган ёхуд бу ҳақда тергов-суриштирув идоралари сукут сақлаётган бу амалиёт пухта ўйланган сиуқасд амалиёти эди, деб ҳисоблайди.\nУнинг фикрича, айрим таҳлилчилар ёки ўзбекистонлик муҳожирларнинг Туркиядаги суиқасд Швециядаги суиқасдга ўхшайди, деган тахминлари асоссиздир.\n- Швециядаги суиқасд пухта ўйланган ва шу боис, ҳам ижрочиси топилгани йўқ. Бундан ташқари, Обид қорига нисбатан ўзбек ҳукуматининг сабр косаси тошиб кетишига, менинг шахсий фикримга кўра, Uznews.net нашрида Обидхон қорининг Швецияда яширин мактаблар очиб олгани ҳақида бўҳтонлар билан ёзилган туркум мақолалар сўнгги сабаб бўлди, - деб таъкидлади И. Ёқубов.\nДовудхон: Ҳукуматни отамни назоратига олмоқчи эди, бўлмади\nЁқубовнинг фикрини қувватламаган Довудхон аслида ўзбек махсус хизматларининг асл мақсади Обидхон қорини ўлдириш эмас, балки уни ўз назоратига олиш бўлган, деб ҳисоблашини айтади:\n- Болалагимдан эсимда, ҳар жумадан кейин МХХнинг одамлари келиб, отамга: "Уни нотўғри айтдингиз, буни нотўғри айтингдиз. Бу галги жумада бундай, деб айтинг!" деб уқдирар эди. Аммо, отамиз ҳар доим ҳақ гапни айтиб келган. Яъни, отам МХХ назоратига бўйсунмадилар. Шунинг учун, улар отамизга қарши бу жиноятни уюштирди, деб ҳисоблаймиз. Бу жиноят, албатта, фош этилиши керак, - деб таъкилайди Довудхон.\n3 йил аввал - 22 февраль куни содир этилган суиқасд терговига оид маълумотлар эса жамоатчиликка сирлигича қолмоқда.\nОбидхон қорининг шогирдлари ва ўзбекистонлик фаоллар суиқасддан 3 йил ўтиб, 20 февраль куни Стокҳолмда ўтказилган норозилик тадбирида тергов-суриштирувга масъул идораларга ҳам расман мурожаат йўллади.\n2012 йил 12 октябр куни унинг Россияда қўлга олингани ҳақида норасмий хабар пайдо бўлган. Россия Федерал Хавфсизлик хизмати бу хабарни тасдиқламаган, аммо, инкор ҳам қилмаган.\nМазкур суиқасдга алоқадор деб кўрилган ўзбекистонлик эр-хотин - Баҳодир Пўлатов ва Нодира Аминовалар эса 2013 йилнинг июль ойида маҳкама қарорига биноан айбсиз деб топилиб, озодликка чиқарилган.


Жиззахда ноқулай об-ҳаво шароити туфайли бир қанча машиналар қор остида қолиб кетди\nЖиззах вилоятида 23 ноябрь куни ноқулай об-ҳаво шароити туфайли бир қанча транспорт воситалари қор уюми остида қолиб кетди. Бу ҳақда Фавқулодда вазиятлар вазирлиги матбуот хизмати хабар берди.\nФото: Фавқулодда вазиятлар вазирлиги матбуот хизмати\nТаъкидланишича, ФВВ Жиззах вилояти бошқармаси қутқарувчилари томонидан Дўстлик, Бахмал туманлари ва Жиззах шаҳрида қорга тиқилиб қолган автомобиллар чиқариб олиниб, 14 нафардан зиёд ҳайдовчи ва йўловчиларга тиббий ва психологик ёрдам кўрсатилган.\n«Ноқулай об-ҳаво, қор, йўллардаги музлама ҳайдовчиларга ноқулайлик туғдирмоқда.\nЙўллар музлаш оқибатида сирпанчиқлар юзага келиши, туман тушиши ва кўриниш даражасининг ёмонлашуви эҳтимоли сақланиб қолмоқда. Шу муносабат билан ҳайдовчи ва йўловчилардан эҳтиёт чораларини кўришларини сўраймиз», дейилади вазирлик хабарида.\nМавзуга доир: ФВВ Қамчиқ довонида ҳаракатланадиган ҳайдовчиларни огоҳлантирди\nAввалроқ Жиззахда йўлнинг музлаши оқибатида содир бўлган ЙТҲларда 2 киши вафот этгани ҳақида хабар берилганди. Самарқандда 20 нафар йўловчини олиб кетаётган автобус йўллар сирпанчиқ бўлгани учун ағдарилиб кетгани хабар қилинган.


Режимнинг қўғирчоқ партиялари Шавкат Мирзиёнинг гапларидан руҳланиб кетиб, алжирашга тушишди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n01:27 - Режимнинг қўғирчоқ партиялари Шавкат Мирзиёнинг гапларидан руҳланиб кетиб, алжирашга тушишди\nЎзАнинг хабарида айтилишича, Ўзбекистонда 4 та мавжуд партиянинг Олий Мажлис Қуйи Палатасидаги фракциялари йиғилишлар ўтказиб, Шавкат Мирзиёнинг Олий Мажлисга йўллаган Мурожаатномаси мазмун-моҳияти, унда билдирилган фикрлар, илгари сурилган ташаббус ва таклифлардан келиб чиқадиган устувор вазифалар ижросини таъминлаш масаласини ўрганиб чиқишбди ва ўша устувор вазифаларни бажаришга фаол киришиш ҳақида қарорлар қабул қилишибди.\nАзиз ўқувчиларимиз, илтимос, фақат кулманг, бу партиялар қуйидаги нарсаларни қилмоқчи эмишлар.\nСобиқ коммунитик партиядан туғилган Ўзбекистон Халқ Демократик Партиясининг фракцияси талаб даражасида иш ташкил эта олмаган, ўз вазифасига масъулиятсизлик билан ёндашган депутат ёки ҳудудий кенгашлар фаолияти ҳақида танқидий мақолаларни бериб боришни йўлга қўйишга қарор қилишибди.\nЎзбекистон “Адолат” социал-демократик партияси фракциясининг йиғилишида мактабгача таълим тизимини ривожлантириш ишларига эътиборни кучайтиришга келишилибди.\nЎзЛиДеПнинг фракцияси Шавкат Мирзиёнинг Мурожаатида кўтарилган ўта оламшумул масалаларни санаб чиқиш билан чекланибди.\nЎзбекистон «Миллий тикланиш» демократик партияси фракциясининг йиғилишида Интернет тармоғида махсус «майдон»лар яратиш, фуқаролар давлат ва жамият ҳаётига дахлдор муҳим масалалар бўйича ўз фикр-таклифларини билдиришлари учун «Менинг фикрим» деб номланган махсус веб-саҳифа ташкил этишга келишилибди.\nКуласизми, йиғлайсизми, ёки “э, бечора Шавкат Мирзиё” деймизми? Чунки, улар Шавкат Мирзининг нутқидан руҳланиб шундай оламшумул кулгили қарорларга келишибди-ку.\nБу аҳмоқ депутатларга бирон нарсани тушунтириб бўлмаслигини эътроф қилган ҳолда, шу 4 партиянинг фаркциялари йиғилиши ҳақида хабар тайёрлаган Нурилло Насриев исмли биттасига мурожаат қилмоқчимиз.\nЭй, Нурилло, биласанми (Шавкат Мирзиёдан ўрганиб, сани сансираётганимиз учун хафа бўлма), Ўзбекистон исмли ватанимизнинг ва бу ватан халқининг буюк муаммолари бор. Уларни санб чиқиш учун китоблар ёзиш керак, аммо биз ўта қисқа бўлишга ҳаракат қиламиз.\nЎзбекистонимиз инсон эркинликлари бўйича жаҳон давлатлари рўйхатида охиридан 3-чи ўринда турар эди, 2016 йили ўтказилган масхарабозлик руҳиданги президент сайловларини ҳам назарга олиб, бизни 2-чи ўринга туширишди. Яъни, ватанимиз Ўзбекистон катта зиндондир.\nЎзбекистонимизда аҳолининг ўртача ойлиги ривожланган давлатлардан 30-50 баравар камлигини қўйиб тур, эй мишиқи Нурилло, Марказий Осиё давлатларининг ҳаммасидан ҳам кам. Яқинда ҳукуматимиз тарихда биринчи марта бизда ўртача ойлик 122 доллар эканлигини очиқлади. Аслида, ҳақиқий рақам 100 дан ҳам оз, аммо майли, шу 122 ни қабул қилайлик ва уни бошқлар билан солиштирайлик. Қашшоқларнинг қашшоғи бўлган Тожикуистонда ўртача ойлик 124 доллар, Қирғизистонда 200 доллардан ортиқ, Қозоғистонда 600 долларга яқин.\nНега сан, Нурилло, Ватан ва халқнинг шу каби муаммолари билан шуғулланиш ўрнига масхарабозлик қилаётган бу 4 партиянинг Олий Мажлисдаги фракциялари бир тийинга қиммат эканлигини, дема,к Олий Мажлис ҳам шунақалигини айтмадинг. Сан ўзи халқнинг чўнтагидан нима учун маош оласан? Жавоб бер шу саволга!


Олий таълимнинг таназзули миллатнинг қулашидир ёхуд олий таълим вазирига очиқ хат (1-қисм) | SOF UZ хабарлари\n31.10.2018 | Блог | 6196\nЖанубий Кореянинг Пусан Чет Тиллар Университети профессори ҳамюртимиз Азамат Акбаров Ўзбекистон олий таълим тизимидаги кузатилаёган таназзул сабаблари ҳақида ўз фикрларни баён қилди.\n24 октябрь куни Тошкент шаҳрида бўлиб ўтган мажлисда Ўзбекистон президенти Шавкат Мирзиёев мамлакат олий таълим тизимини даврдан ортда қолган деб атади. У олий таълим муассасалари ва уларнинг профессор-ўқитувчилари халқаро илмий ҳамжамиятда ҳурматга эга эмас ва таълим жараёнига жаҳонда тан олинган олимларни, юқори малакали илмий ходимлар ва ўқитувчиларни жалб қилиш иши йўлга қўйилмаганлигини таъкидлади.\nХорижий мамлакатларда вазирлар содир бўлган кичик камчиликлар, масалан, электр энергияси узатилишининг 20 дақиқага узилиб қолиши, ёки битта ёш бола автобус авариясида ҳалок бўлганлиги учун ҳам истеъфога чиққанларига, яъни барча жавобгарликларни ўз бўйинларига олишларига кўп марта гувоҳ бўлиб келмоқдамиз. Бироқ бизнинг ҳолатимизда сўнгги икки йилда жуда катта имкониятлар очилган бўлса ҳам, олий таълим тизими чуқур ботқоқдалигича қолиб келмоқда. Президентимиз ҳар бир масалага марказий эътибор бериб келаётганлигини кўриб турибмиз ва бир кун келиб бу масалани ҳам кўтариши табиий, демак, шахсан мамлакат президенти бу муаммоларни ўртага ташламагунча, нимани кутиб турибмиз ва нега уларни ҳал қилмаяпмиз? Демак, биз қўшимча вазифалардан қўрқяпмиз, ёки тинчгина ўтириб нафақага чиқишни кутяпмизми, ёки совет давридаги каби юқоридан буйруқларни кутишда давом этяпмизми? Таълим вазирлигидаги одамлар у ерга кеча келмаганлар, улар ўз курсиларида йиллар давомида ўтиришибди, бироқ улар ўзларини бу муаммоларга биринчи марта дуч келаётгандай тумоқдалар. Чет давлатларга сафар қилмоқдалар, амалиёт ўташ, хорижий мамлакатлардан кўплаб юқори мартабали одамларни қабул қилмоқдалар, лекин нима учун ҳалигача таълимга бирор янги нарсани қўшишни бошламадилар экан. Агар бу ишни уддалай олмасалар, ўз ўринларини бошқа дунё кўрган ёш иқтидорли кадларга бўшатишлари лозим. Улар илгари имкони бўлмаганлигини айтиб, ўзларини ҳимоя қилишлари мумкин, аммо сўнгги икки йил мобайнида улар аввал мавжуд бўлмаган кўп имкониятларга эга бўлишди. Демак, айрим одамлар ҳали ҳам эски даврни қўмсаб яшашмоқда, ишда дам олиш билан банд бўлиб, ўзларининг мажбуриятларини уйдирма-ёлғон натижалар билан бажаришмоқда.\nУшбу вазирликда ишламасам-да, ўз ватанимнинг фуқароси сифатида, бир кун келиб мен ва сиз бирга яшайдиган жамиятни барпо қилувчи ёш авлодлар ҳақида ўйлайман. Бир машҳур иқтибосни келтираман: “Ҳар қандай миллатни йўқ қилиб юбориш учун атом бомбалари ёки узоқ масофага учувчи ракеталарни қўллашнинг ҳожати йўқ. Фақатгина таълим сифатини пасайтириш ва ўқувчилар имтиҳонларда алдов усулларини қўллашга рухсат бериш талаб қилинади холос”. Бу йўлда, биз малакасиз авлод яратмоқдамиз ва бунинг яна ачинарлироқ томони эса бунинг учун давлатнинг миллиардлаб пулини сарфлаётганимизда.\nОлий таълим вакиллари инновациялар ва янги йўналишлар пайдо бўлганини кузатиб бораётгандир, бундан хабарим йўқ. Шунинг учун, олий таълим тизимини тез вақтда тиклаш ва дастлаб марказий Осиёда ва кейинчалик дунёда ҳам рақобатбардош бўлишга эришиш учун 10 босқичдан иборат ўз йўл харитамни таклиф этмоқдаман.\n1. Мамлакатда олий таълимнинг умумий аҳволи\nОлий ва ўрта махсус таълим вазирлиги талабаларнинг ҳисобини доимий равишда амалга оширади деган умиддаман. Қайси ихтисосликларга талаб катта, мактаб, коллеж битирувчилари қайси университетларни кўпроқ афзал кўришади - буларнинг барчаси вазирликнинг диққат-эътиборида бўлиши керак. Бироқ бизнинг вазифамиз битирувчилар сонини ҳисоблаш эмас, балки асосий вазифа олий маълумотни янада оммабопроқ қилишдир.\nТабиийки, ўз-ўзидан савол пайдо бўлади: буни қандай амалга оширса бўлади?\nГрантлар сонини кўпайтириш масалага бўлган ечимлардан биридир. Масалан, 2017 йилда Қозоғистонда 2016 йилга нисбатан давлат грантлари сони 10 мингга кўпайди. 2018 йилда ҳукуматнинг саъй-ҳаракатлари туфайли грантлар сони қўшимча 20 мингга кўпайган. Натижада грант танлови бўйича олий ўқув юртида бир талаба ўрни учун 1.4 нафар абитуриентни ташкил этди. Кўриб турганингиздек, давлат мисли кўрилмаган миқдордаги грантларни ажратмоқда. Ўйлайманки, биз ҳам келажакда грантлар сонини қисқартиришмас, балки ошириб боришимиз керак. Давлат ҳар бир грант ўрни учун университетга пул тўланишига кафолат бериши, яъни университет учун ажратилган грант унинг гарданида бепул ўқийдиган талаба бўлиб қолмаслиги керак, ваҳоланки университетлар бепул ўқийдиган талабалар сони кўп бўлишини хоҳлашмайди, уларга кўпроқ шартнома асосида ўқийдиган талабалар керак. Ғарбий Европада ўз фуқаролари учун олий ўқув юртларида таҳсил олиш деярли бепул бўлиб қолди, ҳатто пулли олий ўқув юртларида ҳам ўз фуқароларидан рамзий равишда ҳақ тўланади. Биз фуқароларимиз учун таълим ҳақини оширмаслигимиз, балки кўплаб чет эллик талабаларни жалб этишимиз лозим. Мисол учун, чет эл олий ўқув юртларидан талабаларни Қозоғистон ўқув юртларида ўқиш учун қўчириб келиб қабул қилинганда, фақатгина 2018 йил январь ойида 6 мингдан ортиқ талаба Қозоғистон университетларига ўтишди, булар орасида бизнинг талабаларимиз ҳам талайгина.\nУниверситетларимизни жозиб ҳолга келтириш учун, олийгоҳларимизнинг раҳбариятининг ишлаш тарзини ўзгартиришимиз керак, хар бирининг ўзгача «монополияси» бор. Баъзан, ишлаётган, кучли, билимли олимларни йўқотишга ҳаракат қилишади. 25-30 ёшли 5та ўқитувчи муаллифлигида 32 бетли бир неча «рисолача», қўлланмалар 2 йиллаб нашр режага кириталадию, амалда бир саҳифа ҳам ёзилмайди. Ишга олинган ёш домлалар бир йилда битта тезис ёзмайди. Қанақа илм ва илмий компетенция хақида гап кетиши мумкин. «Репетиторлик» авжга чиққан, дарс пайтида ўқитувчи талабаларга топшириқ бериб, нариги ҳонада репетиторликка чопади. Ўқитувчиларни, ёш кадрларни молиявий қарамликдан қутқариш зарур.\n2. Олий маълумот олиш осонроқ бўлиши учун нима қилиш лозим?\nБу муаммо ҳар томонлама ва изчиллик билан ёндашувни талаб қилади. Масалан, 2020 йилдан бошлаб, пулли ўқишга кирадиган талабалар кириш имтиҳонларини бир неча марта - январь, март, июнь ва август ойларида топшириш имкониятига эга бўлиши керак. Мисол учун, агар 11-синфдаги талаба январь ойида синовдан ўтса ва қабул қилиш учун белгиланган балл олган бўлса, у дарҳол танланган университетга ҳужжат топшириши ва шартли ўқишга кирган деб ҳисобланиши ва бемалол мактабни тугата олиши мумкин.\nБундай тартиб янгилик эмас – уни Россия Федерацияси ва бошқа мамлакатларда кенг қўллашади. Масалан, уларнинг вакиллари қишда яқин қўшни давлатларга бориб, имтиҳон тестлари ўтказишади ва қабул қилишга етарли баллар олган йигит-қизлар дарҳол Россия олийгоҳларига қабул қилинади.\nАгар мактаб ёки коллеж битирувчиси давлат гранти ҳисобига ўқишга имтиҳон топширишни хоҳласа, у августда ўтказиладиган имтиҳон тестларини топшириши лозим Фақат шу имтиҳон тестлари натижалари асосида бепул таълим грантлари конкурс ва тақсимланиши ўтказилади. Январь, март, июнь ойларида имтиҳондан ўтган талабалар фақат пуллик ўқишга кира оладилар.\n3. Таълим даврида талабаларнинг қизиқишларига кўра фанларни танлаш\nБу усулни аллақачон жорий қилиш лозимлиги ўз ўзидан аён.\nДунёнинг барча ривожланган мамлакатларида “йўналиш танлаш” ҳафтасини ўтказишда биринчи курс талабалари танлов курсларида рўйхатдан ўтказилади. Ҳар бир олийгоҳда ўз танлаб ўқиладиган фанлар рўйхати бор. Олийгоҳларда фанларнинг рўйхати, уларнинг қисқа таърифи билан келтирилган каталог мавжуд. Талабаларда ўзи учун фан курси, ўқитувчи ва таълимнинг суръатини танлаш имкони бор. Агар талаба жорий семестрда бир варакайига бешта фанни ўзлаштира олмаслигини билса, айтайлик, уч хил фанни танлаб рўйхатдан ўтказади.\n«Кредит таълим тизимининг» вазифаси олинадиган билимлар ҳажмини унификация (бир хиллаштириш) қилиш билан бирга, таълимни максимал равишда индивидуаллаштириш ва мустақил ишнинг ўрнини оширишдан ҳам иборат.\nАввал бакалавриат таълим тизими учун 4 йилни ташкил қилган “норматив таълим муддати” тушунчасини бекор қилиш лозим. Бундан кейин талаба ўзи учун неча йил ўқиши лозимлигини ўзи белгиласин. Ушбу билим даражасини олишнинг асосий мезони таълим дастурини ўзлаштириш ва 180 ёки 240 кредит баллари тўплашдан иборат. Бу масала талабанинг танловига боғлиқ – у дастурни беш йил ичида ёки, аксинча, агар қўшимча ёзги ёки қишки сессияларда ўқича уч йилда ўзлаштира олиши мумкин.\nШунингдек, олий ўқув юртларига талабаларнинг мамлакатнинг бошқа олий ўқув юртларида ўқишлари ва шундан кейин кредитларни қайта ҳисоблаш учун вақт режалаштириш ҳуқуқини берадиган “кредит мобиллиги” ва “ҳаракатланиш бўш даври” тушунчаларини жорий қилиш керак. Афсуски, ҳозиргача бизнинг талабаларимиз мобиллик дастурига кўра бирор жойга бориб ўқиш учун улар бир ёки икки семестр ўқишни ўтказиб юбораётганликлари сабабли академик таътил олишлари керак эди. Уларни рағбатлантириш ўрнига уларни жазолар эдик. Баъзида ҳайрон бўламан, вазирликда жуда кўп мутахассислар бор бўлса-да, аммо ҳеч ким бу муаммога эътибор бермаган, бироқ вазирликда кўплаб университетларнинг вакилларини қабул қилишганига аминман.\n4. «Янги давр» ихтисосликларини жорий қилиш\nМамлакатимиз рақамли технологияларнинг фаол босқичини бошлаши лозим, шу сабабли бизга ушбу соҳа мутахассислари жуда ҳам керак. Ҳозирги кунда мамлакатимиз олийгоҳлари олдида «келажак ихтисосликлари» деб номланадиган рўйхатдан янги таълим дастурларини жорий қилиш каби вазифа туриши керак.\n«Ақлли smart технологиялар», «Компьютер мехатроникаси», «Катта ҳажмли маълумотларни таҳлил қилиш», «Киберхавфсизлик», «Криптология», «Рақамли криминалистика», «Маълумотларнинг интеллектуал таҳлили» «Робот техникаси тизимлари», «Дастурий инжиниринг», «Рақамли гуманитаристика» ва бошқа соҳалар бўйича янги таълим дастурлари 2019 йилнинг ўзидаёқ ишлаб чиқилиши ва жорий қилиниши лозим.\nТаълим тўғрисидаги қонунга ўзгартиришлар киритиш билан университет таълим дастурларини мунтазам янгилаб бориш масаласи, ниҳоят, ҳал этилишини ёдда тутиш керак – эндиликда уларнинг қўллари «очилди» деб айтиш мумкин. Университетларда стандарт ўқув дастурлари мавжуд бўлмаслиги керак. Ўқув дастурларининг камида 80 фоизи – олийгоҳларнинг ўзида тузилиши керак. Агар 2020 йилдан бошлаб чет эллик талабаларни Ўзбекистонга жалб қилмоқчи бўлсак, барча таълим дастурлари 2019 йил охиригача янгиланиши керак.\n5. Ўзбекистонда олинган олий маълумот чет элларда тан олинишига эришиш\nЕвропа ҳудудида Ўзбекистонда олинган олий маълумот ва ихтисос натижалари турли сабабларга кўра тан олинмаслигининг бир неча сабаблари мавжуд: мамлакатимиз Болонья декларациясини имзоламаган ва кредит таълим технологияси ҳамда ECTS асосида баҳолаш тизими бизнинг таълим тизимимизда жорий этилмаган.\nУниверситетларимиз Европа намунасида диплом қўшимчасини бермайди (diploma supplement), шунингдек, Европа университетлари билан пассив тарзда икки томонлама (joint degree/dual diploma) таълим жорий қилинмоқда ва академик ҳаракатланиш ҳам пассив тарзда ривожланмоқда - яъни Европа олий ўқув юртларининг Ўзбекистонда олинган таълим кредитлари ва ўқув натижаларини тан олиши жуда қийин бўлади.\n6. Мавжуд олий таълим тизимини ўзгартириш\nОлий таълим тизимини такомиллаштириш доимий жараён бўлиб, айнан олий таълим вазирлиги ҳозирда фаол бу иш билан шуғулланиши керак. Бугунги кунда асосий вазифа - олий ўқув юртлари, илмий, бошқарув ва молиявий тизимлар учун кенг автономия бериш, шунингдек, таълим сифатини оширишдир.\nШу билан бирга, академик ва бошқарув эркинлигини ошириш университетларнинг масъулиятини оширишни ҳам талаб қилади.\nАгар сифат ҳақида гапирадиган бўлсак, дастурларнинг сифатини таъминлаши лозим бўлган бир қатор чора-тадбирлар ҳам мавжуд. Бугунги кунда олий ўқув юртлари учун энг асосий нарса касбий стандартлар ва иш берувчиларнинг талаблари бўлиши керак ва келажакдаги таълим дастурлари улар асосида яратилади. Энди барча мутахассисликлар бўйича янги стандарт дастурларни тасдиқлаш керак, энг муҳими, олий ўқув юртлари дастурларининг ушбу стандарт дастурларга мувофиқлигидир. Шубҳасиз, ушбу дастурлар доимий янгиланиб турилмайди ва бунинг жисмоний жиҳатдан имкони йўқ, уларнинг сифати эса жудаям паст. Олий таълим муассасалари ҳукумат томонидан эмас, балки бозор томонидан шакллантирилган профессионал стандартлар асосида дастурнинг камида 80 фоизини ўзлари ишлаб чиқишлари керак. Олий таълим вазирлиги нима учун бу муаммоларни президентимиз ўзи шахсан танқид қилмагунига қадар жавоб бермаганига ҳайронман. Шунинг учун ҳам бизнинг таълим даражамиз замонавий дунёдан ортда қолган.\n7. Талабаларни ўқишдан ҳайдаш керакми?\nЯхши ўқийдиган, имтиҳонларни яхши баҳолар билан топширадиган ва ўз билимларини тасдиқлай оладиган талабалар ҳеч нарсадан қўрқишмасаям бўлади. Бироқ, афсуски, бизда талабаларнинг дарсларга келмай юриб ҳам имтиҳон сессияларидан ўтиб юришлари ҳолатлари мисоллари кўп. Буни тан олмаслик нотўғри бўлур эди. Натижада махсус билим олмаган битирувчи диплом олади. Бу анъанага қарши курашиш лозим.\nБундай “мутахассислар” билан курашиш усулларидан бири сифатида, вазирликка “миллий малака тизими”нинг муҳим элементларидан бири бўлган университет дипломини сертификатлашнинг мустақил тизимини тузишни таклиф қиламан. Бундай тизим битирувчиларнинг компетенциясини баҳолашга қаратилган бўлиши керак - шунинг учун ўқув натижаларини ва тайёргарлик даражасини баҳолаш учун диплом олган шахс ишга жойлашишдан олдин сертификатлашни талаб қилинади.\n8. Универстит дипломларини сертификация қилиш\nУшбу тизим иш берувчиларга ишга кирувчининг ўзи эълон қилган касб ва малака талабларига мувофиқ келиш-келмаслигини тасдиқлаш имконини беради. Яъни, диплом мавжудлиги ишга жойлашиш ҳуқуқини бермайди.\nШу аснода, ушбу тажриба аллақачон муваффақиятли тарзда амалда қўлланилмоқда ва бир қатор мамлакатларда, масалан, Австралия, Буюк Британия, Ирландия, Норвегия, Туркия, Финляндия, Корея Республикаси каби мамлакатларда амалга оширилмоқда. Масалан, сиз ҳуқуқшунослик ихтисослиги бўлимини тугатишингиз мумкин, аммо бу диплом сизга адвокат бўлиш ҳуқуқини бермайди - адвокат бўлиш учун сиз мустақил ташкилот масалан, адвокатлар коллегияси ёки уюшмаси ўтказадиган махсус имтиҳондан ўтишингиз керак. Ёки аудиторлар учун - аудиторлик дипломи аудиторлик фаолияти билан шуғулланиш ҳуқуқини бермайди. Бунинг учун аудиторлар уюшмасидан ҳам сертификациядан ўтиш керак. Тиббиёт соҳаси дипломи ҳолатида ҳам худди шундай - тиббиёт олийгоҳидан диплом олганингиз сизга шифокор сифатида ишлаш ҳуқуқини бермайди - бунинг учун сиз махсус имтиҳон топширишингиз керак ва сертификат олганингиздан сўнг, ушбу касбда ҳам ва яна бир қатор йўналишларда ҳам ишлашингиз мумкин.\nБундай тизим бозордан қолоқ олий ўқув юртлари ва дастурларини четлатади – ҳамма ушбу олийгоҳларни битирганлар ўз малакаларини тасдиқлай олмас эканлар, демак ишга жойлаша олмасликларини билишади.\nЯна бир чора - давлат намунасида дипломларини бекор қилиш ва ҳар бир олий ўқув юрти ўз дипломларини чиқаришини жорий қилишдан иборат. Диплом ортида давлат эмас, балки муайян олийгоҳнинг номи ва обрўси бўлса, бозор муайян олий ўқув юртининг дипломини баҳолайди. Тегишли сифатни таъминламайдиган олий ўқув юртлари, табиий равишда ёпилиб кетади, чунки бозор дарҳол ёмон сифатга муносабат билдиради.\nИшга жойлашиш мезонини яратиш, бошқа масалалар билан бир қаторда, бозор талаб қилган мутахассисларни тайёрлаш муаммосини ҳам ҳал қилади. Пулли асосда бўлса ҳам, талабаларни қабул қилишдан олдин, олий ўқув юрти раҳбарлари пухта ўйлаб кўришади, чунки агар ишга жойлашишнинг эҳтимоли паст бўлса, ушбу лицензия иловаси бекор қилинади.\n9. Ортиқча қоғозбозлик\nБундан ташқари, олий таълимнинг ортиқча тартибга солиш, бюрократик тартиб-қоидалар ва ортиқча қоғозбозлик муаммоси ҳам мавжуд. Бу ўқитувчиларга халақит беради ва сифатга салбий таъсир кўрсатади. Ўқитувчиларнинг турли хил форма ва қоғозларни тўлдиришлари ўқитувчиларни тўлдириши - таълим жараёнини орқага тортади. Университетларда, қоғозбозлик ва калькуляторда қанақадир рақамларни санашнинг ўрнига, ўқитувчилар талабалар учун ўқув талабларини кучайтириш, академик ҳалоллик ва қўчирмачиликка қарши курашни жорий қилиш, дастурларни тузишда мослашувчанлик принципи ва академик мустақиллик, сифатни кафолатлаш ҳақида ўйлашлари лозим.\n(Мақоланинг давоми ушбу ҳаволада)\n08.11.2018 | 2762\n31.10.2018 | 4138\n27.10.2018 | 3195\n25.10.2018 | 2979\n25.10.2018 | 3131\n14.10.2018 | 3851\n10.10.2018 | 2805


Ал-Ваъй уюшмаси «Нажоҳ» университетида Фаластин масаласи ечимида АҚШ позициясининг ўзгаргани ҳақида маъруза қилди - | Hizb-Uzbekiston.info\nHome›АР-РОЯ ГАЗЕТАСИ›Ал-Ваъй уюшмаси «Нажоҳ» университетида Фаластин масаласи ечимида АҚШ позициясининг ўзгаргани ҳақида маъруза қилди\n«Нажоҳ» университетида Ал-Ваъй уюшмаси «Фаластин масаласи ечимига доир АҚШ позициясидаги ўгаришлар… далиллар ва тахминлар» мавзусида маъруза қилди. Унда муҳандис Моҳир Солиҳ қуйидагиларни таъкидлади:\nТрампнинг Қуддусни босқинчилар пойтахти, дея қарор қилиши – унинг шахсий қарори эмас, балки, АҚШ маъмурияти қароридир. Зеро, Трамп келаси босқич учун бир витринадан ўзга нарса эмас. Чунки Америка муассасалар давлатидир, шахслар давлати эмас.\nМоҳир Солиҳнинг фикрича, бу маъмуриятнинг келгуси сиёсати, яҳудийлар вужуди ролини кучайтиришга ҳамда Ўрта Шарқда у учун нормал муносабатлар яратишга қаратилган. Бундан «терроризм» ва уни «қўллаб-қувватловчи давлатлар»га қарши кураш ниқоби остида бир регионал коалиция тузиб, унга босқинчи вужудни аъзо қилиш кўзланган.\nМоҳир Солиҳ – яҳудийлар вужудининг Давлат ташкилоти ва «терроризм»га қарши кураш дастаги билан ўтган икки йил мобайнида Сисий розилиги асосида Синай ҳудудига ҳаво ҳужумларини уюштириши, Сурияга ҳаво ҳужумларини қилиши унинг АҚШ тузмоқчи бўлаётган мазкур регионал коалиция орқали ўйнайдиган ролига олдиндан замин тайёрлаш, эканини билдирди.\nЙиғин нотиғи бунга АҚШ президентининг махсус вакили Жейсон Гринблаттнинг матбуот учрашувида айтган сўзларини далил сифатида келтирди. Учрашувда президент вакили Америка тузмоқчи бўлаётган режа, регионал режа бўлиб, Фаластин томони қарор чиқарувчи томон эмас, деди. У шунингдек, тинчлик амалиётидан мақсад, «терроризм»га ва «Эрон хавфи»га қарши курашиш учун араб давлатлари ва яҳудийлар вужудини ўз ичига олган регионал коалиция тузиш эканини, бу коалицияни тузиш учун эса, Фаластин муаммоси ҳал этилиши шартлигини таъкидлади.\nМоҳир Солиҳ – АҚШ маъмуриятининг қайта тузмоқчи бўлаётган режаси, Қуддус, қочқинлар ва чегара масалаларини музокаралардан чиқариб ташлаш орқали Фаластин масаласига якун ясашдан иборат эканини маълум қилди. Унинг таъкидлашича, исломий юртлардаги ҳукмдорлардан умуман яхшилик кутиб бўлмайди, уларнинг АҚШ маъмурияти режасига эътирози ҳақиқий эмас, сохта эътироздир. Барча яхшилик Ислом Умматининг ўзида, чунки у Америка ва яҳудийлар лойиҳаларини барбод қилишга – Аллоҳнинг изни ила – қодирдир. Буни Уммат мустамлакачи Ғарбнинг барча тил бириктирувларини онгли равишда тушуниб, унинг лойиҳа ва ечимларини рад этиш ҳамда Аллоҳнинг Фаластин заминидаги амрига итоат қилиш билан барбод қилади. Шубҳасиз, Аллоҳнинг амри, Фаластиннинг хирожий ерлигига, Ислом Умматининг мулки эканига, унинг бир қаричидан ҳам воз кечиб бўлмаслигига ва ҳамма ерини яҳудийлар вужудидан озод қилиш фарз эканига бўлган амрдир.\nРоя газетасининг 2018 йил 14 феврал чоршанба кунги 169-сонидан\nКаримовнинг асл башараси… ёки жиноятчи режимнинг қатағони қачон тўхтайди?!\nФаластинда содир бўлган ишлар сизга ибрат ва насиҳат бўлсин


Саутгейт Венгриядан учралган мағлубиятдан сўнг нималар деди » Бугунги футбол янгиликлари Узбекистон ва Жахон футболи спорт 2022\nGoal24.uz » Чемпионлар лигаси » Саутгейт Венгриядан учралган мағлубиятдан сўнг нималар деди\nСаутгейт Венгриядан учралган мағлубиятдан сўнг нималар деди\nAнглия ҳеч қачон бундай ички фиаскони билмаган.\nAнглия терма жамоаси бош мураббийи Гарет Саутгейт жамоасининг Венгрияга қарши ўз уйидаги омадсизлиги ҳақида фикр билдирди. Британияликлар жавобсиз тўртта гол ўтказиб юборишди.\n“Бу бутунлай менинг масъулиятим. Танаффусда биз ниманидир ўзгартиришга ҳаракат қилдик, кўпроқ ҳужумкор ва саргузаштли ҳаракат қилдик. Бу бизни янада очиқ қилди. Биз туртки бердик, лекин биз орқамизда бўш жой қолдирдик.\nМен мувозанатни топишга, янги футболчиларни жалб қилишга, бошқаларга дам беришга ҳаракат қилдим. Ҳар иккала ўйинда Венгрияга мағлуб бўлдик, хатоларимиз учун жазоландик, айниқса бугун.\nБу кўплаб ёш футболчилар учун муҳим тажриба бўлди ва биз Италия ва Германияга қарши ўйинлардан кўп нарсаларни ўргандик. Венгрия - яхши жамоа ва менимча, биз уларга жуда кўп рухсат бердик. Мухлисларнинг муносабатини тушунаман, лекин бу ўйинчилар гуруҳи ўз мамлакатлари учун ажойиб эди ва одамлар улар билан қолишлари муҳим. Улар келажакда ҳам кучли бўлади.\nБу зарар қилмайди демоқчи эмасман, лекин Миллатлар лигасининг сўнгги ўйинларида нима қилишга ҳаракат қилганимиз, қандай ўйин кўрсатмоқчи бўлганимиз менга аён. Менинг вазифам футболчиларни ҳимоя қилиш, мен натижалар учун жавобгарман”, - дейди Гарет.


Тошкент шаҳри ҳокими ўринбосари Алишер Тиллаев бошчилигидаги делегация 16-18 ноябрь кунларида Корея Республикаси пойтахти Сеул шаҳрида бир қатор музокара ва учрашувларни ўтказди. Унда Чилонзор тумани ҳокими Даврон Ҳидоятов ҳам иштирок этган. Бу ҳақда Президент Матбуот хизмати Kun.uz’га хабар берди.\nЖумладан, Сеул вице-мэри Чанг-беом Ким билан бўлиб ўтган учрашув якунларига кўра, Сеул ва Тошкент шаҳарлари ҳокимликлари ўртасида туризм ва спорт, ҳамда кенг қамровли ўзаро ҳамкорлик тўғрисида меморандум имзоланиши бўйича келишувга эришилди. Ҳамкорлик доирасида «Сувсоз» ДУКнинг 10 нафар ходими 2018 йилда Сеул шаҳрига тажриба алмашиш ва малака оширишга юборилади.\nДелегация LG CNS пудратчиси билан музокаралар ўтказди. Учрашув давомида Тошкент шаҳар жамоат транспортида замонавий бошқарув тизимини жорий этиш (TOPIS) лойиҳаси муҳокама этилди.\nШунингдек, Сеулнинг Чунг-гу ва Содэмун округлари раҳбарлари билан икки шаҳарнинг туманлари ўртасидаги ўзаро ҳамкорликнинг истиқболлари муҳокама марказида бўлди. Чилонзор тумани ва Содэмун округлари ўртасида дўстлик ва ҳамкорлик келишуви имзоланиши қайд этилди.\nТашриф давомида делегация Yeoju Institute of Technology раҳбарияти билан учрашув ўтказди. Ушбу институт Йодже шаҳрида жойлашган бўлиб, 31 гектар майдонга эга ва мамлакатдаги энг катта технологик 10та олий таълим муассасаси сафига киради. Бугунги кунда таълим олаётган талабаларнинг сони 6000дан ошади. Учрашув давомида ушбу институтнинг Тошкент шаҳрида филиалини очиш бўйича келишувга эришилди. Ушбу ўқув даргоҳида халқаро таълим стандартлари асосида электроника, архитектура, қурилиш, дизайн, ер кадастри, муҳандислик ҳамда маркетинг йўналишларида таълим берилади. Тошкент шаҳар ҳокимияти айни дамда бўшатилаётган коллежлардан бирининг биносини ушбу институт учун ажратишни кўзда тутган. Ўз навбатида, Корея томони яқин кунларда ОТМни ташкил этиш мақсадида ишчи гуруҳини Тошкент шаҳрига юборишга тайёр. Институтга биринчи қабул жараёни 2018 йилнинг 1 сентябрь кунига мўлжалланган.\nНавбатдаги учрашувни делегация Hyundai Department Store Group компанияси вакиллари билан ўтказди. Томонлар қурилиш соҳасидаги махсус техника воситаларининг бутловчи қисмлари ва қурилиш молларини етказиб берувчи, қиймати 20 млн. АҚШ долларига тенг марказ қурилиши бўйича келишувга эришдилар. Компаниянинг директорлар кенгаши 18 ноябр куни ушбу келишувга ўз розилигини билдирди.\nШунингдек, Khil Pyung Co.Ltd компанияси вакиллари билан Тошкент шаҳрининг замонавий ахборот-коммуникацион кадастр тизими лойиҳасини амалга ошириш имкониятлари муҳокама этилди. 3 млн. дан 5 млн. долларгача баҳоланган лойиҳа бўйича ўзаро келишув имзоланади. Молиялаштириш KOICA грантлари асосида амалга оширилади.\nKhil Pyung Co.Ltd компанияси раҳбари билан учрашувда 2 йил давомида 7 млн. доллар тўғридан-тўғри хорижий инвестиция киритиш орқали Тошкент шаҳрида кўп функцияли турар-жой мажмуасини қурилиши юзасидан келишувга эришилди.\nDaesung Celtic Enersys. ва Jeil Architecture компаниялари раҳбарлари билан ҳам муваффақиятли музокаралар ўтказилди. Учрашув давомида Тошкент шаҳар ҳокимияти билан ҳамкорликда газ иситиш мосламалари ва электр энергияни тежаш тизимини жорий этувчи корхона очиш бўйича келишув тайёрланди. Лойиҳанинг қиймати 2 млн. доллар атрофида баҳоланмоқда.\nJeil Construction компанияси раҳбарияти билан бўлиб ўтган учрашувда Тошкент вилоятининг 5 га ҳудудида энергиядан самарадор фойдаланувчи уйлардан иборат Эко-шаҳарча (Eco-village with energy efficiency houses) қуриш лойиҳасини амалга ошириш келишуви муҳокама қилинди. Лойиҳанинг дастлабки қиймати 6 млн. доллар атрофида бўлиб, кореялик ҳамкорлар томонидан молиялаштирилади.


Kutubxona - Nabi Jaloliddin. Vokzal (hikoya) / Kiril\nSiz shu sahifadasiz: Nabi Jaloliddin. Vokzal (hikoya) / Kiril\nАсар номи Вокзал (ҳикоя)\n-Эҳтиёт бўлинг, биринчи йўлдан «Нукус-Тошкент» поезди кириб келмоқда!\nУ чўчиб уйғонди ва кўзларини хиёл очди. Нигоҳига энг аввало урилган нарса шу бўлди: олдинги қаторда бозорчи хотинлар кўтариб юрадиган катта-катта иккита юк сумкасига бошини қўйиб, ёнбошлаганча ўтирган одамнинг, аслида унга кўринмаган, (ёнбош ўтиргани учун очилиб қолган) ички чўнтагидан чарм курткали қора кепка кийган бир одам ниманидир оларди. Унинг ниҳоятда эҳтиёт бўлиб ҳаракат қилаётганлигини уйқу элтган кўзлари ҳам сезди. Сезди-ю, барибир уйқу зўр келиб, яна кўзларини юмди. Қулоқларидаги шовқин аввалига бир маромга тушиб, уйғун товушга, кейин эса бўшлиқ қаъридаги жимжитликка айланди.\nБир пайт қулоқларини яна шовқин, аниқроғи, ўшқириқ овозлари тутди.\n— Пулим қани?.. Пулим йўқ!.. - дея саросимада типирчиларди олдинги қаторда ўтирган ҳалиги одам. Қора (балки кулранг, вокзалнинг нимқоронғусида сезилмасди) шляпасини бошига апил-тапил қўндириб. Шўрлик эс-хушини йўқотиб, дам шиму кастимининг чўнтакларини қайта-қайта ковлаштирар, дам ўрнидан туриб, юкларини тимирскилаб қоларди, гоҳо энгашиб ўриндиқларнинг остига ҳам такрор-такрор кўз ташларди. Ёнида ўтирган эллик ёшлар чамасидаги эркак билан аёл (ер-хотин шекилли) гоҳ унга, гоҳ кўзлари олазарак бир-бирларига қарашиб, «нима гап», дегандай елка қисишади. Кастим-шим кийиб, уринганроқ бўйинбоғ таққан берироқдаги зиёлинамо киши эса чўнтагидан хотиржам носқовоқ чиқариб, бармоқларида бироз айлантириб турди.\n— Одамларам!.. - деб қўйди ёнидаги қиз билан йигитга бир қараб, сўнг кафтига нос солиб, тилининг остига ташлади.\n— Бирон нарсасини ўғирлаб кетишди шекилли, - деди орқа ўриндиққа ўтираркан, гулдастамонанд чиройли дўппи кийган ўттиз ёшлардаги мўйловли қоринамо йигит. - Мол аччиғи - жон аччиғи-да.\n— Ўзига эҳтиёт бўлса бўлмайдими, - дея кўкракларининг остини икки кафти билан беихтиёр кўтариб қўйди яна бир ўриндиқдаги сатанг аёл. - Бу ерни Тошкан дейдилар ахир!..\nШляпали одам кетма-кет «вой... эх... ах» каби товушлар чиқариб, ҳамон тимирскиланарди.\n— Қанчайди ўзи? - дея сўради зиёлинамо, «шунча ваҳимага арзийдими ўзи» қабилида носли оғзини чўччайтириб, шунинг ортидан негадир кўкракларини кериб.\n— Қанча бўлсаям пулдаа? - шипшиди ёнбошдаги аёл эрини оҳиста туртиб. - Пул топиш осонми ҳозир.\nШляпали бир қўли кастимининг ички чўнтагида кўзлари олайиб, жим қолди.\n— Икки юз минг... Чиптаям кетибди... - дея ўзига ўзи гапираётгандай ғўлдиради. - Ҳе, онангни... - Бошидан шляпасини олиб, гўё пул ичидадай бир-икки пайпаслади-да, қайта кийди.\n— Войбў-ў, кўп экан-а? - яна эрини туртди аёл. - Бечора-я!..\nЭр эса кўзларини лўқ қилиб, аввал хотинига, сўнг шляпалига қаради, лекин бирон сўз демади.\nЗиёлинамо чўнтагидан шапалоқдай қоғоз чиқариб (махсус олиб юради шекилли), хафсала билан карнайча ясади. Унга эринмай носни туфлади, оғзи тоза бўлди, чоғи, карнайчанинг четларини қайириб, беркитди. Чап қўлида лабларини артаркан, ўнг қўлида карнайчани ўриндиқ остига ташлади. Оғзини чапиллатиб ютинди.\n— Юк-пукларингизни ичини қарангчи, балки бир хаёлда солиб қўйгандирсиз, - деди кейин яна кўкрак кериб, ўриндиққа ястанаркан.\nСатанг зиёлинамонинг қилиғидан хазар қилгандай бурнини жийирди.\n— Кўпликка кўп эмасу, барибир жалка-да. - дея қўлларидаги тилла узук ва билакузукларини бир-икки силтади. Шунинг ортидан бўлиқ кўкраклари ҳам титраб кетди, хафсала билан терилиб, бўялган қошу киприклари тепага қайрилиб, жўҳудий кўзлари катта-катта очилди. Бу одати қош-кўзлари атрофидаги ажинларни билинтирмасликка, ёш кўринишга, балки ҳаттоки эркак-перкакларга маъноли қарашга уринишлар туфайли пайдо бўлган бўлса ажабмас.\nШу пайт қўлида резина таёқ ушлаган милитсионер кўринди.\n— Ҳов, ака, - деди баланд овозда қизнинг ёнида ўтирган йигит бўйнини чўзиб. - Анови одамни пулини ўғирлаб кетишибди.\nМилитсионер-сержант кимга гапирди дегандай у ёқ-бу ёққа аланглади.\n— Ҳа-ҳа, сизга айтяпмиз, ука. - Бу зиёлинамонинг овози эди.\nСержант уларга яқинлашди. Бояги йигитнинг овозидан нимадир бўлганини сезган бир неча томошаталаблар атрофга тизилдилар.\nШляпали ранги оқариб, шалвираганча ўтириб қолганди.\n— Нима бўлди, ака? - сўради сержант унинг олдига келиб, бироз энгашаркан. Унинг милитсионерга унчалик ўхшамаслигини, ўзбекнамороқ ходим эканлигини илк гап-сўзидан, ўзини тутишиданоқ пайқаш мумкин эди.\n— Нима бўларди, ўмариб кетишибди, - дея тўнғиллади хотин эрининг елкасига яхшироқ суяниб.\nЭри хотинига бир қараб олгач, сенржантга қайрилиб, бошини сарак-сарак қилди.\n— Қанчайди? Ким ўмарди? - Сержант кейинги саволи мантиқсизроқ чиққанини дарров сезиб, тузатишга уринди. - Ўғрини кўрдингизми?\n— Икки юз минг... - дея олди аранг шляпали чийиллаб.\n— Мен кўрдим, - деди ҳалидан бери индамай ўтирган, оҳорли оқ кўйлак устидан кўркам кастим-шим кийган ўттиз беш - қирқ ёшлар чамасидаги келишган йигит. - Ўғрини мен кўрдим, - деб қўйди у яна бир бор таъкидлаб ва гувоҳга айланганини ҳам сезмади.\n— Ўғрини кўрган бўлсангиз, нега индамадингиз? - қошларини баттарроқ кериб, кўзларини чақчайтирди сатанг. - Ҳеч йўқ бақирмайсизми!..\nЗиёлинамо нима деркин дегандай гувоҳга тикилиб қолди.\n— Қўрққандир-да, - шипшиди хотин эрини билинар-билинмас туртиб, бирров сержантга кўз ташлаб қўяркан.\n— Кўрган бўлсангиз, қани, буёққа келингчи, - деди сержант уни қўли билан ҳам имлаб, буйруқнамо оҳангда.\nГувоҳ қаддини керди, ўзини бепарво тутишга уринди.\n— Аввало сиз мен билан бунақа оҳангда гаплашманг, ука. Мен сиз ўйлаган одам эмасман.\nУнинг дадиллигидан ҳайиқдими, энди сатанг милитсионерга «ташланди».\n— Ўзи сизлар яхшироқ ишлаб, кўпчилик бўлиб у ёқ-бу ёққа юриб турсанглар мана шунақа ишлар бўлмайди!\n— Тўғри айтасиз, - деди зиёлинамо ўнг чиғаноғини ўриндиқ суянчиғига тираб, кўкрак кераркан. - Булар бошқа жойда ҳар қадамда туришади, лекин вокзалда озчилик...\nСержант зиёлинамонинг гапига парво қилмай, деди:\n— Узр, ака, илтимос, буёққа ўтинг. - Сўнг шляпалига юзланди. - Сиз паспортингизни беринг.\nГувоҳ «гап мана бундай бўпти», қабилида юриб, сержантнинг ёнига ўтди.\nШляпали титроқ қўллари билан сумкасини тимирскилаб бир ааллаб паспортини топиб, узатди.\n— Сиз ҳам, ака...\n— Нима мен ҳам? - деди Гувоҳ кўзларини лўқ қилиб.\n— Паспортингизни беринг.\n— Паспортимни нима қиласиз?\n— Э, қизиқ экансизу, аввал сизлар билан танишишим керакми, - дея тушунтирди сержант хотиржамлик билан. - Пулни топиш учун пул йўқотган одамнинг, гувоҳнинг кимлигини билишим керакми ахир?\nГувоҳ ички чўнтагидан паспортини чиқариб, сержантга тутди.\n— Мен жуда унақа гувоҳмасдирману, лекин кўргандай бўлдим...\n— Энди бунақа дейди, - гап қўшди сатанг.\n— Тушунтиргунимча бир пас жим туринг, опа, - бироз асабийлашди у. - Ухлаб қолган эканман. Анови карнай қайсидир поезд кириб келаётганини эълон қилувди, чўчиб уйғониб кетдим...\nСержант қўл телефонининг соатига бир қараб, ўзига гапираётгандай деди:\n— Охирги келган поезд «Нукус-Тошкент» эди, демак, соат еттилар экан.\n— Ҳа-ҳа, тўғри, «Нукус-Тошкент» поездийди, - деди Гувоҳ сержантнинг топқирлигига бироз қойил қолиб.\n— Хўш, кейинчи? - дея унга бепарво қаради сержант.\n— Кейинми?.. - Гувоҳ хиёл каловланди. - Кейин карнайнинг овозидан чўчиб кетдим. Кўзимни очсам, қора кепка билан калта кожа кийган бир одам бияғди чўнтагини ковлаётган экан. Уйқу зўр келиб, яна пинакка кетиб қоппан-да... - Кейин кўзлари паришон тортди. - Курткаси кожамиди, билмайман. Лекин қорайди.\n— Кўрсангиз танийсизми? - сўради сержант қўлидаги паспортларни бирин-кетин кўздан кечираркан.\n— Танисам керак... Танийман-э...\n— Сиз, ука, буларни сўроққа тутгунча пулни топинг, ўғрини топинг, - деди зиёлинамо кесатиб.\n— Сиз кўрмадингизми ўғрини? - сўради сержант.\n— Йўқ, лекин, - зиёлинамо ўзини мард кўрсатишга уринарди. - Мен ҳам шулар тарафман, - деди боши билан Гувоҳ ва шляпали томон имлаб.\n— Унда сиз ҳам паспортингизни беринг.\n— Марҳамат, - зиёлинамо паспортини узатаркан атрофдагиларга бир-бир кўз ташлади. - Буларга индамасанг... Ҳаммамиз бир бўлсак, ўғриниям, пулниям топади.\n— Тўппа-тўғри, - деди сатанг салкам ўшқириб ва у ҳам паспортини берди. - Жуда-а... мелисаман, деб, а...\n— Мен ўшанда шом ўқиб, - дея туйқус гапга қўшилган қоринамо бир тўхталиб, у ёқ-бу ёғига қараб олди, - қайтётувдим. Мен ҳам бу акам айтган одамни кўргандай бўлдим. Агар адашсам, Оллоҳ кечирсину...\n— Сиз ҳам паспортингизни беринг.\nХотин қориндор эрининг бақбақали улкан бошига бир қараб оларкан, туртиб, деди:\n— Ҳамманинг паспортини йиғяпти, биз ҳам берайлик.\nЭр бошини сарак-сарак қилиб,\n— Тўғри, - деркан, бир сержантга, бир хотинига қараб қўйди. Аммо бошидан бошқа бирон жойи қимирламагандай туюлди.\nХотин иккита паспортни сержантга узатди.\n— Манг, ука...\n— Қолган гапни хонада гаплашамиз, қани, юринглар-чи. - Сержант ортига бурилиб, бир-икки қадам ташлади.\n— Қаёққа? - деди Гувоҳ ҳайрон бўлиб. Бошқаларнинг нигоҳида ҳам шу савол зоҳир эди.\n— Қаёққа бўларди, хонага. - Сержант яна бир-икки қадам ташлади. - Ишни расмийлаштириб, кейин ўғрини қидирамизми, ахир?\nАтрофдаги томошабинлар бирин-сирин нари кета бошладилар.\n— Ё қўрқяпсизларми? - сержант бу гапни атайлаб айтганини сездирмасликка уринди.\n— Ким қўрқади-эй... - Сатанг ўрнидан туриб, сержантга эргашди. - Сиздан ҳам қўрқаверсак энди, ука.\n— Топасиз-а - топасиз... - деркан дипломатини олиб Гувоҳ ҳам юрди. - Кўрамиз ҳали топганингизни.\n— Ҳай, туринг, ҳамма кетяпти, - дея хотин эрини туришга ундади. - Паспортимизни олволди-ю ахир...\n— Тўғри... - Эри кучаниб ўрнидан қўзғалди.\nҲамма сержантнинг ортидан кетса ҳам шляпали меровсираб ўтираверди.\n— Сизчи, ҳов, ака. Ўғрини топайликми, ахир? - деди ўгирилиб сержант.\n— Юкларим... юкларимизчи?\n— Ҳая - ҳая... - дейишди барчалари ўринларига қайтмоқчи бўлишиб.\n— Биз қараб турамиз. - Бу йигитнинг пинжига тиқилгудай ўтирган қизнинг овози эди.\n— Яхши... - Сержант улар томон юрди. - Қани, сизлар ҳам паспортингларни беринглар-чи.\n— Бизда паспорт йўқ, - деди йигит бироз қўпол овозда. - «Студенчский билет» бор.\n— Уям бўлаверади, - Сержант улар томон қўл чўзди. - Ҳамманинг юкларини пойлаб турасизлар, хўпми. - Бир гувоҳномага, бир йигит билан қизга қараркан, қўшиб қўйди: - Суратингларга ўхшамайсизлару?..\n— У биринчи курсдаги расм-да, ака, ҳозир тўртинчи курсмиз, - дея изоҳ берди йигит.\n— Унда, майли. - Сержант барчани ортидан эргаштириб, жўнади.\nШу пайт «карнай»дан эшитилган овоз чор атрофни тутди:\n— Эҳтиёт бўлинг, иккинчи йўлдан «Тошкент-Бухоро» поезди жўнаб кетмоқда!\n— Ие, бизнинг поезд-ку, - дея типирчилади хотин эрининг дам уёғига - дам буёғига ўтиб турткиларкан. - Ҳей, ука, паспортимизни беринг, бизнинг поезд кетяпти.\n— Улгурасиз, аввал ишни расмийлаштирволайлик. - Сержант юришдан тўхтамади, улар томон қайрилмади ҳам.\n— Поезд кетиб қолади, ахир!.. - чийиллади хотин яна эрини туртиб.\n— Тўғри, - қорнини ушлаб харсиллаётган эр на юришини ва на туришини билмасди.\n— Улгурасиз, дедим-ку! - ўзбекнамо сержант энди жиддий тортди. - Керак бўлса, поездни тўхтатиб турамиз.\nХотин жим қолиб, бир ўзига мўлтираётган эрига, бир сержантнинг ортидан серрайиб қараб, яна ҳаммага эргашди.\nХонада тахтадан ясалган ярим деворнинг нарёғида столга энкайиб ялангбош капитан ўтирарди.\nСержант одамлар хонага кириб бўлгач, девор ёнидаги тўртта стулга тўрт кишини ўтқазди, бошқалар тик қолдилар. Сержант капитан томон қайрилганда, охирги стулга ўтирган Гувоҳ шошиб ўрнидан турди-да, сатангга жой берди:\n— Сиз ўтиринг, опа.\n— Вой, сизни овора қилиб-а, - киприкларини маъноли қоқди сатанг.\n— Баҳодир ака, мановиларнинг пулини ўғирлаб кетишибди, - деди сержант ярим деворга чиғаноқларини тираб, паспортларни стол устига қўяркан.\nКапитан бошини кўтармади, ҳатто ҳолатини пича бўлса-да ўзгартирмади-да, ер остидан хижжалаб деди:\n— Аввало аканг онагинангни қучоғида! Қолаверса, доложит қилишни билинг, ўртоқ сержант.\n— Кечирас, ўртоқ началник, айбдорман, - сержант ғоз туриб, ўнг қўлини чаккасига қўйди. - Жабрланувчи ва гувоҳларни олиб келдим.\nКапитан бошини кўтарди.\n— Белгиларини айтишди, ҳозир қидиришга тушаман. Рухсат этинг, - сержант яна қўлини чаккасига тиради.\n— Мана бу бошқа гап. Рухсат, - деди капитан тағин столга энкайиб.\nСержант шошиб эшикка йўналди.\n— Ҳой, ука, ҳой, ука!.. - деганча қолди хотин эрини туртиб.\n— Тўғри, - деди нима гаплигини тушунмаган эр дам хотинига, дам эшикка мўлтираб.\nГувоҳ ярим деворга кафтларини қўйиб, жиддий қиёфада мурожаат қилди:\n— Ўртоқ капитан, аввало бизни жиноятчилардай бу ерга олиб келишинглар энг камида қонунга зид. Қолаверса, сизлар...\n— Аввало, ўртоқ гражданин, - дея қошларини кериб, пастдан ўқрайди капитан. - Сизни бу ерга мен олиб келганим йўқ. Сиз билан энди танишаман. Фамилиянгиз нимайди? - деб олдидаги паспортларни қўлига олди.\n— Ҳамма гапирсаям, сиз жим ўтиринг, бўптими! - деган хотин эрини ростакамига бир туртиб ўрнидан турди. - Қани, бундайроқ турингчи, - ярим деворга тираниб, чап чиғаноғи билан гувоҳни сурди. - Ҳамма бало сиздан бошланди! Нега кўрдим, дейсиз-а?! Ҳамма қатори индамай ўтирсангиз бўлмасмиди. Энди қисинг!.. Сизни шарофатингизга биззи поезд кетиб қолади. - У эрига бир қараб олди.\n— Эҳтиёт бўлинг, иккинчи йўлдан «Тошкент-Бухоро» поезхди жўнаб кетмоқда! - деган овоз эшитилди ташқаридан.\n— Ҳай, укажон, - ялинчоқ оҳангда капитанга юзланди хотин. - Бизларга жавоб беринг, поезд кетиб қолади.\n— Фамилиянгиз?.. - Пинагини бузмай сўради капитан.\n— Мана, паспортингиз!..\nХотин паспортларни чангаллаб, эрининг қўлтиғидан оларкан, Гувоҳга олайиб қаради:\n— Ана, кўрдингизми, булар инсофли, сиз бўлса!..\nГувоҳ ҳайрат ила елка қисди.\n— Мен нима қилдим?.. - дея стулда паришон ўтирган шляпалига қаради. - Сиз айтинг, ака, мен нима қилдим?!..\n— Э-э!.. - дея шляпали ўрнидан турди. - Менга қаранг, ҳов, ука, мен энди уйимга қандай етволаман?\nКапитан шляпалига пастдан ўқрайди.\n— Укайиз, ака, уйингизда - бу бир, тушундингизми? Фамилиянгиз нима?\n— Ие, ҳали сизни ўмаришдими? Қанчайди?\n— Икки юз минг... Чиптаниям...\n— Ҳа-а, тузуккина тунашибди. - Капитан шляпалига ҳамдардона қаради. - Паспортний даннийларингизни ёзволиб, сизга чипта олиб берамиз. Пулини уйингизга боргач жўнатиб юборасиз.\n— Раҳмату, аммолекин менинг пулим-чи?\n— Топсак, сизга жўнатамиз. - Капитан тасқараларча жилмайди. - Агар рози бўлсангиз-да...\nТашқаридан «карнай»нинг овози эшитилди:\n— Эҳтиёт бўлинг, тўртинчи йўлдан «Москва-Тошкент» поезди кириб келмоқда!\n— Ҳаммаси сизни деб бўлди! - дея ўдағайлади шляпали гувоҳга қараб. - Пулни йўқотган мен, сизга нима ғамийди? Индамай ўтирмайсизми!..\n— Нима бўляпти ўзи?! - асабийлашди Гувоҳ капитан томонга интилиб.\n— Сизгаям навбат берилади, - капитан унга қайрилиб ҳам қўймади. - Сиз, ака, - деди шляпалига, - қачон, қаерда, неча пул йўқотганингизни ёзиб беринг.\n— Поездимга улгураманми, соат тўққизда?\n— Энди саккиз ярим бўляпти, улгурасиз.\nШляпали стулини кўтариб, сўл томондаги кичикроқ стол ёнига қўйди ва капитан узатган ручкани олиб, ёзишга киришди.\nКапитан кимгадир телефон қилиб, буйруқ оҳангида деди:\n— Тўққиздаги поездга битта чипта берворинг. Пулини кейин тўлашади.\nЭнди сатанг ўрнидан туриб, қоши, лаби, кўкрагини керди-да, ярим деворга яқинлашиб, Гувоҳни сал туртди.\n— Ҳамма гап сизда! - дея гезарди ва капитанга қаради. - Ук... Ўртоқ капитан, мен нима қилай? Мен ҳеч нарсани эшитганимам, кўрганимам, даъвоимам, гапимам йўқ.\n— Ундай бўлса, жуда яхши, - деди капитан мудом пастдан қараб. Биззиям сизга даъвоимиз йўқ. Фамилиянгиз?..\n— Мана, паспортингиз...\nСатанг гувоҳга қайрилиб, яна бир бор қаттиқ гезараркан, «еркакнинг иши мана бунақа бўлади», дегандай зарда билан эшикка йўналди.\n— Нима бўляпти ўзи, ўртоқ капитан? Менинг айбим нима?!\nКапитан ҳамон ўшандай ўтирарди.\n— Менми?.. Мен фермерман.\n— Фермерлигингизни сўрамаяпман, гувоҳмисиз, жабрланувчими, айбдорми - ким?\n— Мен... Гувоҳ... Гувоҳман...\n— Сиз бундайроқ туринг, - деди уни қўли билан суриб, зиёлинамо. - Ўзи фермерлар қутириб кетишган. Пули кўп-да, пули. Бориб пахтангни тер... - Энди капитанга қайрилди.\n— Мен нима қилай, ук... ўртоқ началник?\n— Менми?.. Мен нос чекишим керак...\n— Нос чекиш умуман мумкин эмас, у мутлақо ноқонуний нарса. Мен кимсиз, деб сўраяпман.\nАйтди. Бу орада саросимада қизариб ҳам кетди. Чунки носнинг ноқонуний нарса эканлигини ҳеч қачон эшитмаганди-да.\n— Мана, паспортингиз. Даъвоингиз йўқ бўлса... - Капитан бошини столга эгиб, ўнг қўлини силтади. - Хайр!..\nЗиёлинамо аввал қўли қалтираб, чўнтагидан носқовоғини олди, кейин яғир бўйинбоғининг тугунини бўш қўли бармоқлари билан бир чимдиб қўйди-да, «раҳмат» деганча эшикка йўналди. Остонада тўхтаб, нос отди ва кўздан ғойиб бўлди.\n— Эҳтиёт бўлинг, учинчи йўлдан «Тошкент-Самарқанд» поезди жўнаб кетмоқда, - деган таниш овоз эшитилди «карнай»дан.\n— Менга қаранг, ўр... - Гувоҳнинг гапи оғзида қолди.\nШляпали ярим девор ёнига келиб, ёзган нарсасини капитанга узатди ва дам ўзига, дам капитанга умидвор қарай бошлаган Гувоҳга «бўлди-да энди», дегандай қараш қилди.\nБу орада бир бола кириб, капитанга чипта бериб кетди. Капитан чиптани шляпалига тутди:\n— Оқ йўл, ака, тоест, гражданин, - деди ва яна бир бор таъкидлади: - Чиптанинг пулини мана бу счётга банк орқали йўлланг. Агар пулингизни топсак, сизга жўнатамиз.\nШляпали «раҳмат-раҳмат» деганча Гувоҳга бир олайиб қўйиб, ташқарига югурди.\n— Менга қаранг, ҳов... - Гувоҳнинг гапи яна оғзида қолди.\nМулойимгина бўлиб ёнбошига суқилган қоринамо мункайиб капитанга мўлтиради:\n— Мениям паспортимни берасизми, ака?\nКапитан аввалига унга ҳам ер остидан ўқрайди.\n— Ака?.. - Сўнг юзи ёришиб, нигоҳи майинлашди. - Сиз кимсиз, қори ака?\n— Даъвоингиз йўқми?\n— Мана, паспортингиз. Оқ йўл...\nҚоринамо ташқарига йўналаркан, Гувоҳга қараб, «узр, биродар», деди-ю ташқарига чиқиб кетди.\nКапитан Гувоҳга ручка ва қоғоз узатди.\n— Нимани? - Гувоҳ хонада ёлғиз ўзи қолганидан бўшашди.\nУ ёзиш учун столга ўтирганда, сержант бир-бирига жуда-жуда ўхшаган икки одамни етаклаб кирди.\n— Шубҳали шахсларни ушлаб, келдим, ўртоқ капитан, - дея қўлини чаккасига қўйди.\n— Қанақа шахс-эй, ака?.. - дея силтанди қора чарм куртка кийгани.\n— Ака онангизнинг қуч... уйида бўлади, гражданин, - деди сержант дона-дона қилиб.\nЧарм курткали жим қолиб, бошидан қора кепкасини олди.\nОддий қора куртка ва кепка кийгани эса хонадагиларнинг ҳар бирига қараб-қараб қўярди.\n— Мана, ҳужжатлари, - дея сержант капитанга битта қоғоз билан паспорт узатди.\nЭшик олдида бирин-кетин бўлиб, хиёл энгашган, кўзлари журъатсизларча мўлтираган йигит билан қиз пайдо бўлди.\n— Гувоҳномамизни беринг, ака, - деди йигит эшикдан ичкарига киришга қўрққандай, кесакини ушлаб. - Юкларнинг ҳаммасини олиб кетишди.\nСержант уларни аввалига эслолмади, кейин ёдига тушиб, капитанга қаради:\n— Ўртоқ началник...\nГапи оғзида қолди, капитан иккита гувоҳномани узатиб турарди.\n— Яхши! - деди капитан қўлидаги ҳужжатларни кўздан кечириб. - Қани, икковингиз бир четда ёнма-ён туринглар-чи... Хў-ўш... Ие, биримиз яқинда озод бўпмиз-да, а? Биримиз эса... Гувоҳ!\nГувоҳ ёзишдан тўхтаб, капитанга ўгирилди.\n— Қани, диққат билан қарангчи, буларнинг қайси бири сиз айтган одам?\nУ ўрнидан туриб, икковига тикилди.\nШу пайт чарм курткали капитан билан сержантга бирров кўз ташлаб олди-да, ўнг қўлини бўғзига олиб бориб, кўзларини олайтирганча «каллангни оламан», дегандай ишора қилди.\nГувоҳ чўчиб кетди, кўзлари аянчли тусга кириб, мағрур елкалари шалвиради.\nБу орада оддий курткали ёнидаги одамга ҳайрон бўлиб бир қараб қўйди.\n— Билмадим-у... Менимча... - Гувоҳ ер остидан оддий курткалига ишора қилди.\n— Сиз ёзаверинг! - деди капитан уни ўтиришга ундаб.\nГувоҳ жойига ўтирди. Вужудини тер босди. Дипломатини очиб, каттакон дастрўмол олди-да, юз ва бўйнини артди.\n— Сизга рухсат, - деди, капитан чарм курткалига паспортини узатиб. - Кетишингиз мумкин.\nЧарм курткали аввал капитанга эгилиб раҳмат айтди, кейин Гувоҳга қайрилиб:\n— Раҳмат-эй, ака, ўғил бола одамакансиз, - деди-ю ғойиб бўлди.\n— Бунисини эса керакли жойга олиб чиқинг! - буюрди капитан сержантга.\nОддий курткали сержант етовида эшикка юраркан, ёш тўлган нафратли кўзларини Гувоҳга тикди, тишлари орасидан деди:\n— Ҳали болаларимни кўрмовдим... Инсофсиз одам экансиз?\nГувоҳнинг овози ҳам титрай бошлаганди:\n— Нима бўляпти, ўзи, ўр?..\nКапитан унга парво ҳам қилмай, стул суянчиғига ястаниб, қўлларини тепага қилди ва бармоқларини бир-бирига қовуштирди-да, қисирлатди, астойдил керишгач, кескин нафас чиқариб, шунинг асносида қўлларини силтади, сўнг стол четига тиради.\n— Ёзиб бўлдингизми?\n— Ҳмм... - У бўшашиб қоғоз ва ручкани капитанга берди.\nТашқаридан таниш овоз эшитилди:\n— Эҳтиёт бўлинг, биринчи йўлдан «Тошкент-Андижон» поезди жўнаб кетмоқда.\nУ капитанга қараб илтижоли мўлтиради. Капитан паспортини кўздан кечирарди.\n— Сизнинг поездингизми?\n— Ҳмм... - Унинг юзи баттарроқ аянчли тус олди, ҳатто оппоқ оҳорли кўйлагининг қиррали ёқалари ҳам шалвираб қолгандай туюлди.\n— Жим юрсангиз бўлмайдими, ака, - деди настиҳатомуз хўрсиниб капитан. - Бугун энди шу ерда қоласиз...\nГувоҳнинг кўзлари ростмона ёшланди.\n— Ундай деманг, ака... ўртоқ капитан! - дея ёлворди.\nБир хўрсиниб қўйган капитан «инсофга келди»:\n— Ҳозир фермерларни ҳурмат қилмасак, кимни ҳурмат қиламиз. Майли, сизга ҳам рухсат. Фақат керак бўлиб қолсангиз, чақирамиз, тушундингизми? - деди паспортини узатиб.\n— Тушундим-тушундим... - У паспортини оларкан, капитаннинг қўлини ўпиб олишига сал қолди. - Раҳмат... Раҳмат, ўртоқ кап...\n— Оқ йўл, ака... - Капитан бошини кўтариб, жилмайди. - Оқ йўл!..\nГувоҳ дипломатини кўтариб, эшик томон чопди.\n— Эҳтиёт бўлинг, биринчи йўлдан «Тошкент-Андижон» поезди жўнаб кетмоқда...\n"http://www.kutubxona.com/wiki/index.php?title=Nabi_Jaloliddin._Vokzal_(hikoya)_/_Kiril&oldid=13562" dan olindi


Hikoyalar » Birinchi bizda\n- 0 | - 124\nОписание / Haqida: Бу дунё ҳаёти мол-дунё, ўйин – кулги, енгил-елпи нарсалардан иборат деб ўйлайдиган ёш йигит эдим… Жумъа куни эди. Дўстларим билан бирга соҳил бўйида ўтирар эдик. Улар одатдагидек ғофил қалблилар...\nОписание / Haqida: 1947 йил. Афён шаҳри қамоқхонаси. Қишнинг изғиринли кунлари. Мамлакатда диндорлар таъқибга олиниб, қамоқларга ташланаётган аянчли кунлар. Шундай диндорлардан бири Хусрав Олтинбошоқ Афёндаги...\n- 0 | - 132\nОписание / Haqida: Бир киши маст бўлиб ариққа ағнаб тушди-ю, ўрнидан қайтиб турмади. Жума куни тонги эди, кўпчилик ҳайрон қолди - алкаш одам ҳам муборак жума куни ўлар экан-да? Мулла ижирғаниб жаноза намозини...\nОписание / Haqida: Эр-хотин орасида жанжал чиқди. Жаҳлдан ақлини йўқотиб, тилини тиёлмаган эр хотинига: — Сендан ажраламан! Ва сени фақат бахтсиз, нурсиз ва омадсиз бир кунда никоҳимга оламан!- деб бақирди. Аёл кўз ёши...\n- 0 | - 101\nОписание / Haqida: — Эртага дам олиш куни, — ўқитувчи болаларга қарата дона-дона сўзлади. — Албатта ота-онангиз билан бирор маданий масканга бориб, таассуротларизни иншо тарзида ёзиб келинг. Душанба куни текшириб...\nОписание / Haqida: Буюк саҳоба Муовия ибн Ҳакам ас-Суламий розияллоҳу анҳу Пайғамбаримиз соллаллоҳу алайҳи васаллам муаллимликларини мақтаб шундай деган: “Ота-онам у зотга фидо бўлсин! У Зотдан олдин ҳам, кейин ҳам у...\nОписание / Haqida: Унинг ишлари бирданига орқага кетди. Кечагина қандай иш қилмасин, катта даромад кўриб юрган тадбиркор эди. Энди эса қай ишга қўл урмасин, фақат қарзлари кўпайяпти. Бир ёқда ҳақдорлар қарзларини...


Автомобиль йўллари тозаланмоқда\nТуркистон вилоятида вилоят аҳамиятига молик йўлларни қордан тозалаш ва яхмалак устига туз, қум ва инертли ашёлар аралашмасини сепиш ишлари жадал амалга оширилди.\n18-19 январь кунлари вилоят йўлларига 933750 кв.м. аралашма сепилди. Умуман қиш мавсуми учун 8500 куб.м. қум, 675 тонна инерт ашё тайёрлаб қўйилган. Йўлларни қишқи мавсумда тартибга келтириб туриш учун 354 ишчи, 125 махсус техника сафарбар этилди.\n2021 йил 23 ноябрдан эътиборан республика аҳамиятига эга 321 км. автойўл пулли бўлди. Ҳақ тўланадиган йўлларни тартибга келтириб туриш ишлари “Шимкент – Тошкент”, “Шимкент – Тараз” йўналишлари бўйича олиб борилмоқда ва уларни “ШымкентСпецКомплекс” МЧБ олиб бормоқда. “Шимкент – Қизилўрда” йўналишида “South Road” МЧБ ишласа, қолган 402,1 км.да «Қазақавтожол» МЧБ ишчилари тер тўкмоқда.\nҚишки мавсумда хавфли ҳисобланган автойўлларга 4та иситиш бекатлари қўйилиб, улар Байдибек туманидаги “Қошқарата – Жарықбас – Бірлік” йўлидаги “Шыбықбел”, “Ұланбел – Созақ – Шаян – Екпенді” йўлидаги “Одаманбұлақ” бекатлари.\nШунингдек Сўзоқ туманидаги “Таскўмирсай” иситиш бекати. Ушбу бекатлар бир вақтнинг ўзида 30 одамни қабул қила олади. Улар озиқ-овқат маҳсулотлари ва 68 тонна кўмир билан таъминланган.\nВилоят минтақавий алоқалар хизмати, 2022-01-22, 02:12 206